Kalau Stress, Menyanyilah…

“Di hari raya terkenang daku kepada si dia
Kampungku indah nun jauh di sana ayah serta bondaku
Di tepian mandi danauku hijau yang damai selalu
Nun di sanalah tempatku bertemu aku dan dia”

Nyanyian Jep dalam bilik air itu memecah keheningan pagi Syawal. Tetapi suaranya yang sumbang ditambah pemilihan lagu yang tidak sesuai dengan suasana Aidilfitri yang terkesan dengan Covid-19 mengundang kemarahan kawan serumah, Aidi. Lantas dia berkata, “Aku tahulah kau rindu kampung, Jep oii. Bukan kau saja. Tapi tak payahlah nyanyi, jahanam. Suara kau macam itik serati!”

Komen sebegini bukan asing jika ada yang mahu menyanyi walaupun tahu suara tidak sesedap Datuk Jamal Abdillah atau Misha Omar. Tetapi bagi yang sedang menjalani PKP atau PKPB di seluruh dunia termasuk Malaysia, menyanyi sebenarnya memberi impak positif kepada kesihatan mental individu dan ia sudah dibuktikan secara saintifik menerusi pelbagai kajian.

Pakar neuropsikologi klinikal merangkap Ketua Sekolah Sains Psikologi di Universiti Melbourne, Australia, Sarah Wilson mendapati bahagian-bahagian besar otak akan ‘menyala’ bila seseorang itu menyanyi. Wilson berkata, “Terdapat rangkaian nyanyian dalam otak yang diedarkan secara meluas.”

Apabila seseorang itu bercakap, hemisfera otak yang berkait dengan bahasa akan aktif seperti dijangkakan. Tetapi bila individu itu mula menyanyi, kedua-dua belah bahagian otak akan mula aktif. Tambah Wilson, “Kita dapat melihat pembabitan rangkaian emosi otak.” Bahagian otak yang mengawal pergerakan diperlukan untuk menghasilkan bunyi dan sebutan juga aktif semasa seseorang itu menyanyi.

Aktiviti fizikal yang dilakukan semasa menyanyi seperti kawalan vokal dan mengawal pergerakan badan serta mulut merupakan antara sebab ia dapat merangsang mood manusia. Bagi Baishali Mukherjee, pegawai perhubungan Asia Tenggara untuk Persekutuan Muzik Terapi Sedunia melihat nyanyian sebenarnya satu bentuk senaman aerobik yang boleh melepaskan endorfin, bahan kimia yang memberi perasaan baik kepada otak.

Beliau berkata, “Endorfin banyak berkait dengan perasaan kegembiraan itu sendiri, ia memberi rasa euforia yang dilihat dapat mengurangkan stres. Dalam mana-mana situasi sama ada di bawah tekanan atau diuji dengan penyakit fizikal atau mental, muzik berpotensi memberi kesan kepada tubuh dan minda manusia.”

Paling penting, bila mood manusia berada dalam keadaan baik, ia menguatkan sistem imuniti badan dan menambahbaik corak tidur individu. Dan nyanyian juga sebenarnya membuka kunci kepada pelega tekanan terbaik badan iaitu bernafas.

Semua maklum bila seseorang itu mengalami serangan panik atau masalah sukar bernafas dengan betul, ia mengakibatkan pengurangan karbon dioksida dalam saluran darah di mana ia dilepaskan lebih banyak berbanding apa yang dihasilkan oleh sel. Ketidakseimbangan ini boleh mengakibatkan pelbagai simptom seperti pening dan mudah bimbang.

Tetapi bagi individu yang dapat bernafas lebih dalam, pertukaran oksigen penuh berlaku dalam sel paru-paru sekaligus mengaktifkan sistem saraf simpatetik yang menurunkan kadar degupan jantung dan mengembangkan saluran darah yang membantu menurunkan tekanan darah.

Walaupun teknik pernafasan dalam ini kerap digunakan untuk terapi, ciri neurofisiologinya hanya diketahui baru-baru ini. Dalam satu kajian lain, penyelidik mendapati dengan mengawal kadar pernafasan (teknik penting nyanyian), ia mengaktifkan bahagian-bahagian otak yang berkait dengan emosi, tumpuan dan kesedaran badan.

Tetapi apakah nyanyian memberi kesan sekiranya penyanyi itu bersuara merdu bak buluh perindu atau sumbang mambang? Menurut Wilson, jawapannya ya.

Bagi penyanyi bersuara seperti itik serati, ia hanya mengaktifkan bahagian otak berkait dengan bahasa. Tetapi bagi penyanyi biasa termasuk penyanyi profesional, wujud perbezaan ketara antara rangkaian bahasa dengan rangkaian nyanyian dalam otak. Ini sekaligus menjadikan rangkaian nyanyian otak itu lebih istimewa dan unik.

Tambah Wilson lagi, lebih banyak nyanyian dibuat, ia menjadikan rangkaian nyanyian itu lebih unik sekaligus lebih banyak dopamin dilepaskan menjadikan mood seseorang itu lebih baik.

Namun, apa yang akan terjadi sekiranya manusia menyanyi beramai-ramai seperti dilakukan penduduk Itali semasa pandemik Covid-19 membadai negara itu? Wilson melihat sekiranya itu berlaku, ia mewujudkan rasa empati dan saling keberhubungan antara satu sama lain. Semua ini berlaku berikutan perlepasan satu lagi bahan kimia dalam otak iaitu oksitosin.

Oksitosin selalunya didapati menerusi aktiviti seperti menyusu badan dan persetubuhan. Dan melalui nyanyian juga, ia membolehkan orang ramai berkongsi pelbagai jenis emosi sekaligus memecahkan bentuk hierarki dan menyaksikan suara semua orang sama saja.

Justeru, tidak hairanlah Wilson menyimpulkan nyanyian sebenarnya sebahagian daripada komponen biologi manusia dan percaya ia sebenarnya muncul lebih awal berbanding percakapan. Ini kerana dengan nyanyian, manusia bukan saja belajar menyanyi tetapi juga mempelajari sebab manusia itu unik, bagaimana dan kenapa otak berkembang serta kenapa manusia terus berpegang kepada muzik.

Jadi lain kali kalau mendengar orang menyanyi, biarkan saja. Dia bukan saja menghiburkan diri sendiri tetapi pada masa sama menambahbaik kesihatan mental dirinya walaupun suaranya sumbang bak katak…

RUJUKAN:

Keating, Sarah. (2020). The world’s most accessible stress reliever. BBC. https://www.bbc.com/future/article/20200518-why-singing-can-make-you-feel-better-in-lockdown


Misteri-Misteri Angkor Wat

Jauh di barat daya Kemboja terletak ibu kota Empayar Khmer dan situ berdiri sebuah monumen yang diabadikan buat dewa Vishnu. Monumen ini dibina oleh Suryavarman II (bermaksud Pelindung Matahari) sekitar tahun 1100-1150 Masehi dan nama yang diberikan terhadap monumen berkenaan membawa maksud ‘Kota Candi’.

Luasnya lebih dari 400 ekar dan kawasannya dipenuhi dengan pelbagai macam bangunan sekaligus menjadikan Angkor Wat sebagai salah sebuah kompleks keagamaan yang paling besar dan paling rumit pernah dibina dalam sejarah manusia.

Candi-candi ini mula dikenali oleh orang-orang Eropah sekitar tahun 1860 menerusi mubaligh-mubaligh Perancis. Henri Mahout, seorang ahli botani yang melakukan penyelidikan yang mendalam terhadap Angkor Wat pada waktu itu mulanya menganggap Angkor Wat dibina oleh bangsa lain dan bukannya oleh Kemboja purba.

Pada kurun ke-12, Empayar Khmer menguasai hampir seluruh tanah besar Asia Tenggara. Pada zaman inilah Angkor Wat dibina, dalam tempoh masa kira-kira selama 30tahun. Menurut seorang ahli arkeologi yang bernama Charles Higham, Suryavarman bukan sekadar seorang manusia, akan tetapi beliau adalah separa-dewa.

Dalam pelbagai gambaran yang dibuat, Suryavarman ditampilkan sebagai seorang yang bertubuh besar dan tegap berbanding orang-orang lain yang di sisinya. Menurut legenda, Suryavarman II membunuh bapa saudaranya demi memperoleh takhta.

Kota Angkor adalah sebuah kota yang dihuni oleh 1 000 000 orang manusia, dengan sistem perairan yang kompleks, rangkaian jalan yang maju dan bangunan-bangunan yang indah. Namun dalam tempoh 200 tahun, tamadun Khmer tumbang tanpa sebab yang jelas.

Candi Angkor Wat berupa sebuah piramid tiga tingkat bersair besar yang dibina di atas permukaan tanah yang berbentuk segi empat tepat dan dikelilingi oleh air. Ia mempunyai sembilan buah menara yang setiap satunya berketinggian lebih 60 meter.

Candi ini dibina untuk mewakili ‘rumah para dewa’, iaitu Gunung Meru. Gunung mitos ini dianggap sebagai kediaman dewa Brahma dan dewa-dewa yang lain. Gunung berkenaan dipercayai berketinggian kira-kira 1 000 000 km. Perincian sama tentang gunung sedemikian turut hadir dalam legenda-legenda Jawa dan mitologi-mitologi lain di seluruh dunia.

Ciri lain yang menonjol pada Angkor Wat adalah kehadiran sebanyak 1796 figura wanita. Setiap figura bersifat unik dan para penyelidik masih berteka-teki tentang signifikasi figura-figura wanita ini. Sudah tentu ianya sangat penting sehingga diabadikan pada candi paling utama bagi tamadun Khmer.

Mitos menyebutkan bahawa candi ini dibina secara harmoni dengan alam, terutama pada perkiraan matematiknya. Jarak dan saiz Angkor Wat dipercayai selari dengan mitologi India. Dalam karyanya yang berjudul Angkor Celestial Temples of the Khmer Empire, Eleanor Mannika berpendapat bahawa Angkor Wat turut memainkan fungsi dalam bidang astronomi. Petikan-petikan daripada Mahabharata, kitab suci Hindhu, antara relif yang terukir pada dinding candi ini.

Sebagai sebuah monumen yang besar lagi mengagumkan, Angkor Wat sememangnya merupakan sebuah tempat yang menarik untuk dikunjungi. Tempat yang berupaya membangkitkan persoalan tentang perbandingan antara kemajuan di zaman moden dan zaman silam.

TERJEMAHAN:

April Holloway. (5 April 2013). The Mysteries of Angkor Wat. Ancient Origins.
https://www.ancient-origins.net/ancient-places-asia/mysteries-angkor-wat-00310


Festival Opet: Perayaan Kesyukuran Kerana Banjir

Setiap tahun, musim banjir akan melanda Mesir dan fenomena ini digelar sebagai Akhet oleh masyarakat Mesir Purba. Walaupun banjir sering dikaitkan dengan musibah yang mendukacitakan tetapi lain pula bagi mereka. Masyarakat ini sangat gembira dan ternanti-nanti akan kehadiran banjir. Persoalannya, mengapa? Limpahan air dari Sungai Nil ini secara langsung, membantu dalam pemulihan dan penyuburan semula bumi Mesir.

Kegembiraan ini bersulamkan kesyukuran. Sebuah festival pun dianjurkan bagi menghargai anugerah alam tersebut. Festival tersebut diberi nama, Festival Opet, juga dikenali sebagai Jamuan Opet. Nama formal bagi festival ini, merujuk dari frasa, heb nefer en Ipet yang bermaksud “Keindahan Jamuan Opet”. Perkataan Opet atau Ipet ini diyakini merujuk kepada sebuah tempat suci di dalam Kuil Luxor.

Festival ini diadakan di bandar Thebes, iaitu Luxor jika merujuk kepada peta moden. Tumpuan utama festival ini adalah perarakan beramai-ramai dari Kuil Karnak menuju ke Kuil Luxor. Menariknya, patung-patung dewa yang dianggap suci oleh masyarakat Mesir Purba, turut dibawa berarak bersama. Antaranya, patung dewa Amun-Re, Mut dan Khonsu.

Patung-patung ini diletakkan di dalam sebuah bekas khas yang diperbuat daripada pokok cedar Lubnan yang dilapisi emas. Pentingnya bekas ini kerana memudahkan proses pemindahan patung dari satu kuil ke kuil yang lain.

Mengenai tempoh penganjuran festival ini pula, berubah-ubah seiring pertukaran pemimpin mereka. Misalnya, semasa pemerintahan Thutmose III (1458-1426 S.M), festival ini berlangsung selama 11 hari manakala semasa Ramses III hidup dan memerintah, tempoh festival dilanjutkan sehingga 24 hari dan tempoh ini bertambah sebanyak 3 hari setelah kematian beliau-27 hari.

Pada awalnya, festival ini diraikan dengan berjalan kaki dari Kuil Karnak ke Kuil Luxor melalui Laluan Sfinks. Tentu para pembaca tertanya-tanya, mengapa jalan tersebut bernama Laluan Sfinks? Laluan sepanjang hampir 3 km ini, terdapat hampir 1350 tugu sfinks di sisi laluan tersebut.

Apakah motif membina begitu banyak tugu-tugu tersebut? Dikatakan tugu tersebut dapat menghadkan orang ramai dari mengerumuni perarakan semasa festival berlangsung. Terdapat 6 buah altar yang dibina di sepanjang Laluan Sfinks ini, sebagai tempat beristirehat dari perjalanan yang jauh dan memenatkan tersebut.

Setibanya di Kuil Luxor, pelbagai siri perayaan dan ritual, diraikan di luar kawasan mahkamah yang ada di Kuil Luxor dan apabila bekas keramat yang mempunyai patung dewa dibawa masuk ke dalam tempat suci Kuil Luxor, hanya firaun dan para paderi kelas tertinggi sahaja yang dibenarkan masuk untuk sesi upacara yang seterusnya. Apabila perayaan ini tamat, bekas keramat tersebut dihanyutkan arus Sungai Nil untuk di hantar semula ke Karnak.

Di samping kemeriahan,keriuhan festival dan kepatuhan terhadap ritual yang dijalankan, juadah yang disediakan sepanjang festival ini berlansung juga merupakan antara elemen penting. Relief dari kedua-dua buah kuil tersebut, ada menyatakan perihal jamuan tersebut. Menurut salah satu relief dari Kuil Luxor, Amenhotep III digambarkan sebagai seorang yang pemurah dengan mempersembahkan pelbagai juadah mewah untuk festival tersebut. Antara juadahnya ialah roti, buah-buahan, madu dan pelbagai lagi juadah yang lain dalam kuantiti yang sangat banyak,

Perihal Kuil Yang Terlibat

Mengenai status Kuil Karnak, terdapat dua catatan nama penting seperti Amen dan Intef II pada sebuah tiang di Kuil Karnak dan dipercayai bahawa kuil ini telah wujud sejak awal Dinasti Ke-11 lagi. Thutmose I merupakan antara firaun terawal dinasti ke-18, telah meluaskan tapak Amun-Re di Kuil Karnak.

Pewaris beliau kemudiannya, telah menyambung penambahbaikan kuil ini dengan pembinaan banyaknya kawasan-kawasan perasmian, laluan perarakan, mahkamah dan pilon di kuil tersebut. Kuil Karnak ini kemudiannya diiktiraf sebagai sebuah kompleks keagamaan yang dianggarkan berkeluasan dua batu persegi. Mengenai Kuil Luxor pula, ia dibina semasa pemerintahan  Amenhotep III sehingga Ramesses II. Kompleks ini telah diperbesar dengan pembinaan mahkamah yg luas, dewan-dewan dan tiang-tiang batu obelisk.

Gambaran Terperinci Festival

Gereja Merah milik Permaisuri Hatshepsut, memerintah sekitar 1479-1458 S.M, merupakan antara sumber utama mengenai kajian Festival Opet. Pada awalnya, ia ditempatkan di dalam Kuil Karnak sebagai tempat letaknya dewa Amun-Re, tetapi ia telah dihancurkan oleh Amenhotep III setelah beliau ditabal sebagai firaun. Gereja tersebut dibina semula di luar Kuil Karnak.

Menurut salah satu relief dari gereja ini, ditunjukkan hanya patung dewa Amun-Re sahaja yang dibawa berarak semasa pemerintahan Hatshepsut. Patung ini diusung beramai-ramai oleh para paderi menggunakan Laluan Sfinks ke Kuil Luxor dan setelah tamatnya festival, bekas keramat yang membawa patung dewa ini, dihanyutkan mengikut arus Sungai Nil untuk di hantar semula ke Karnak.

Relief dari Kuil Luxor pula memaparkan bagaimana sambutan perayaan ini berevolusi seiring masa. Pembinaan deretan tiang yang didirikan semasa pemerintahan Tutankhamun, ada diperincikan bagaimana ritual Opet ini dilaksanakan dan juga perubahan cara perlaksanaan festival ini semenjak Hatshepsut lagi.

Perubahan laluan perarakan boleh dilihat pada karya-karya seni di Kuil Luxor. Bekas keramat yang membawa patung dewa, diarak menggunakan laluan sungai dengan ditarik oleh bot-bot yang dan beberapa paderi di tebing sungai. Pada masa yang sama juga, perarakan ini diiringi oleh para tentera, penari, barangan penyembahan dan lembu-lembu jantan yang besar untuk dijadikan korban ritual.

Tambahan, semasa zaman pemerintahan Amenhotep III, perarakan Festival Opet berlaku melalui Sungai Nil. Antara sebab tidak menggunakan laluan darat pada ketika itu kerana firaun selepas Hatshepsut telah membina bot perarakan yang lebih besar dari sebelumnya. Berkemungkinan juga, Amenhotep III mahu menunjukkan bahawa bot yang beliau bina mampu membawa bekas keramat tersebut ke Luxor melalui Sungai Nil. Terdapat juga bot khas untuk beliau naiki sebagai tanda ketinggian penarafan kedudukannya di sisi Amen-Ra semasa festival ini berlangsung.

Mengenai kesahihan penglibatan dewa Khonsu dalam perarakan ini sebenarnya agak samar-samar, tetapi apabila para penyelidik mengkaji pelan Kuil Luxor yang dilakar Amenhotep III, kebarangkalian dewa Khonsu turut serta itu ada. Hal ini demikian, terdapat 2 tempat suci di dalam kuil tersebut dan salah satunya ada dedikasikan buat dewa Khonsu.

Terdapat juga relief menggambarkan , apabila bekas keramat ini sampai di persisiran sungai Kuil Luxor, bekas ini diusung beramai-ramai oleh para paderi di atas bahu mereka hingga ke tempat suci di kuil tersebut.

Ritual Yang Kekal Misteri

Walaupun terdapat banyak relief yang menggambarkan perarakan tersebut, namun tiada satu pun petunjuk yang diperoleh mengenai apakah ritual yang dilakukan di Kuil Luxor. Selain merujuk pelbagai karya seni, tiada juga teks khusus yang mengisahkan kelangsungan festival ini. Bahkan, bekas keramat perarakan itu pun, juga tidak temui.

Pembangunan Bandar Yang Aggresif

Sebenarnya, perubahan landskap keagaaman bandar Thebes ini merupakan berkat sentuhan Hatshepsut. Beliau telah merancang dan memulakan pelbagai projek pembangunan di Thebes.

Antaranya, Laluan Sfinks dan altar-altar yang dibina di sepanjang laluan tersebut. Beliau juga ada membuat relief yang menggambarkan beliau, ada berhubungan dengan para dewa untuk menunjukkan kekuasaan dan taraf kedudukannya. Semuanya ini terinspirasi dari falsafah beliau, semakin banyak dia membina, semakin sayanglah pula dewa Amun-Re kepadanya.

Seakan mewarisi semangat Hatshepsut, Amenhotep III juga merancang pelbagai projek pembangunan, termasuklah pembinaan Kuil Luxor. Pembinaan kuil tersebut didedikasikan kepada dewa Amun dan raja Ka. Sebenarnya, sebelum pemerintahan Amenhotep III lagi sudah ada Kuil Luxor, tetapi telah musnah sepenuhnya. Maka, Amenhotep III merancang untuk membina Kuil Luxor yang baharu.

Kuil Luxor yang kita lihat pada hari ini, sebenarnya mengambil masa selama 150 tahun untuk siap sepenuhnya dan projek ini dilaksanakan dari Amenhotep III hinggalah ke Ramesses II. Kebanyakan projek pembangunan yang yang tidak sempat disiapkan sewaktu pemerintahan Hatshepsut, diteruskan juga oleh Amenhotep III. Antaranya ialah Laluan Sfinks. Pesatnya pembangunan pada zaman tersebut menggambarkan betapa kuatnya ekonomi Mesir Purba pada ketika itu.

RUJUKAN:

Karlsson, L. (2020). Opet Festival. The Festivals of Opet, the Valley, and the New Year, 15-40.

Fukaya, M. (2007). Distribution of Life Force in the Festival of the Valley. Orient, 42(0), 95-124.

P., Luca. (2019, June 25). Egypt’s pharaohs welcomed summer with this fabulous festival. Retrieved from https://www.nationalgeographic.com/history/magazine/2019/05-06/ancient-egypt-royal-feast/

An avenue of human headed sphinxes of over one and a half miles. (2016, December 06). Retrieved from https://discoveringegypt.com/luxor-temple/luxor-temple-sphinxes/


Kalau Kita Semakin Bijak, Otak Semakin Membesar Ke?

Korang percaya tak bahawa mereka yang mempunyai otak yang besar adalah mereka yang tinggi pintarnya? Kalau percaya, buang sajalah kepercayaan macam tu! Saintis dah bongkarkan yang saiz otak tak menggambarkan kepintaran seseorang!

Pada tahun 2015, saintis dari University of Vienna iaitu Martin Voracek dan kumpulannya melakukan kajian terhadap 8,000 orang sukarelawan, bagi menguji pemikiran mereka.

Keputusan menunjukkan hanya enam peratus saja dari kesemua sukarelawan, iaitu kepintaran mereka bergantung kepada saiz otak. Di sinilah Voracek mendapat jawapan yang mereka cari.

Sebenarnya, terdapat hubungan yang lemah yang mengaitkan kebijaksanaan dengan saiz otak. Ada antara sukarelawan yang mempunyai saiz otak yang kecil lebih pintar dari sukarelawan yang mempunyai saiz otak yang besar.

Jadi, saiz otak tak banyak ambil peranan untuk meningkatkan kepintaran seseorang. Hanya keupayaan berfikir saja yang mengambil peranan. Begitu juga haiwan, otak ikan paus yang dikatakan bersaiz paling besar hanya mempunyai taraf kepintaran setaraf dengan burung kolibri (hummingbird) yang otaknya bersaiz kecil.

Kalau macam tu, kenapa saiz otak setiap manusia atau haiwan berbeza-beza? Persoalan ini saintis sedang mengkaji lagi. Mereka hanya kemukakan teori bahawa saiz kandungan otak mempunyai fungsinya iaitu menyimpan memori lama.

Tak perlulah korang cemburu dengan mereka yang besar kepalanya (otak saiz besar). Mereka pun tak berapa cerdik sangat, melainkan belajar ilmu. Bagi korang yang bekeluarga, jangan harapkan kismis minda je. Bagi anak banyak-banyak baca buku supaya daya pemikirannya semakin kuat dan menjadi anak yang pintar pada masa akan datang.

Lainlah Albert Einstein, beliau ternyata saintis yang genius sampai saintis sekarang masih mengkaji otaknya.

Evolusi manusia sepanjang zaman adalah ilmu yang wajib korang faham bagi memahami keupayaan diri sebagai manusia. Bagi korang yang minat ilmu ni, jemput baca GENESIS II yang memperluas pasal manusia prasejarah dan potensi manusia moden. Jom beli sempena kami adakan jualan PASCA PBAKL: https://bit.ly/genesisII


Karimah al-Marwaziyah: Pakar Rujuk Sahih Bukhari

“Aku tidak mengetahui mana-mana wanita yang dituduh sebagai pendusta (dalam meriwayatkan hadith) dan tidak pula ditinggalkan periwayatan mereka”, kata al-Zahabi dalam memperihalkan wanita-wanita yang meriwayatkan hadith.

Pada kurun kelima Hijri (kira-kira 900- 1000 M), lahirlah seorang wanita yang bakal mencorakkan dunia periwayatan hadith pada zamannya. Digelar Umm al-Kiram, Karimah binti Ahmad bin Muhammad bin Hatim al-Marwaziyyah dilahirkan di Kampung Kushmaihan, daerah Marwa, Khurasan (kini dikenali sebagai Merv, Turkmenistan).

Ketika umurnya 20-an, beliau mempelajari hadith Sahih Bukhari secara talaqqi dengan guru kampungnya, Abu al-Haytham al-Kusymaihani, sebelum menyambung perjalanan ilmiahnya ke Sarkhas. Di situ beliau belajar dari al-Faqih Zahir bin Ahmad.

Kemudian beliau berhijrah pula ke Baghdad, sebelum ke Baitul Maqdis bersama bapanya dan akhirnya menetap di Mekah, berhampiran Masjid al-Haram. Kesibukan beliau memenuhi kehidupannya dengan menuntut ilmu dan mengajarnya membuatkannya tidak berkahwin.Setiap tahun beliau akan menunggu musim haji, ketika ramai ulama’ berkumpul di Mekah, bagi mengambil manfaat dari ilmu mereka.

Lalu beliau meneruskan pengajaran hadithnya di Masjid al-Haram dan Mina. Antara muridnya ialah al-Hussein bin Nizam al-Zainabi dikenali sebagai Nur al-Huda yang mempelajari hadith dari Karimah ketika umurnya 88 tahun sedangkan umur Karimah ketika itu 95 tahun.

Karimah dikatakan pemegang sanad tertinggi bagi Sahih Bukhari ketika itu, dan dikenali sebagai “pemegang sanad Tanah Haram”. Beliau juga guru hadith kepada al-Khatib al-Baghdadi, seorang ahli hadith yang masyhur pada zamannya dan banyak mengarang buku-buku, kebanyakannya diguna pakai dalam pengajian sehingga kini. Karimah wafat pada tahun 463 H ketika umurnya 100 tahun.

Menyelusuri kehidupan Karimah al-Marwaziyah, dapat dilihat betapa kesungguhannya mempelajari hadith Sahih Bukhari ketika usia mudanya (20-an) dari gurunya al-Kusymaihani. Lalu, setelah pengajiannya itu, beliau berterusan mengajar dan meriwayatkan hadith Sahih Bukhari yang dipelajarinya itu hingga umurnya menjangkau 100 tahun.

Konsistensinya dalam mengadakan kelas-kelas periwayatan hadith, di negerinya hingga ke negeri-negeri yang dilawatinya selepas itu diperakui oleh al-Zahabi dalam kitabnya bahawa Karimah berkali-kali meriwayatkan hadith Sahih Bukhari. Majlis hadithnya di Masjid al-Haram dihadiri penuntut-penuntut ilmu dari pelbagai negeri, Timur dan Barat, mengambil manfaat dari ilmunya.

Beliau juga dikenali sebagai seorang yang bersifat dhabit (menjaga hadithnya dengan baik), hingga ulama’ pada zamannya mengatakan: “Adakah kau melihat manusia (yang dhabitnya) seperti Karimah?”. Ulama’-ulama’ pada zamannya mewasiatkan supaya mempelajari hadith dari Karimah seperti kata Abu Zar al-Harwi ketika hampir kewafatannya: “Hendaklah kamu mempelajari hadith dari Karimah kerana sesungguhnya dia mempelajari Kitab Bukhari melalui jalan periwayatan Abu Haytham”.

Beliau juga antara pemegang sanad Sahih Bukhari yang tertinggi ketika itu. Kesungguhan dan kesabarannya dalam meriwayatkan hadith dengan penjagaan dan ketelitian pada usia tuanya begitu mengagumkan, sehingga Khatib al-Baghdadi mempelajari Sahih Bukhari keseluruhannya dari Karimah di Mekah dalam masa lima hari sahaja.

Kesibukannya dalam menuntut pelbagai ilmu dan menyebarkannya serta memberi ijazah periwayatan hadith kepada murid-muridnya, membuatkannya tidak berkahwin sepanjang hayatnya hingga umurnya 100 tahun, sepertimana yang dilakukan sebahagian ulama’ termasuk Imam al-Nawawi sendiri. Kesungguhan Karimah dalam menuntut ilmu sewajarnya dicontohi oleh wanita pada zaman ini hingga boleh menjadi tempat rujukan oleh ilmuwan-ilmuwan yang lain.

RUJUKAN:

1. al-Zahabi, Muhammad bin Ahmad (1982). Siyar A’lam an-Nubala’ (18 ̸ 233). Muassasah al-Risalah

2. Ibn Kathir, Ismail bin ‘Umar (1990). al-Bidayah wa al-Nihayah (12 ̸ 128). Beirut, Maktabah al-Ma’arif.

3. al-‘Akriy, ‘Abd al-Hayy (1986). Syazarat al-Zahab fi Akhbar min Zahab (3 ̸ 314). Dar Ibnu Kathir

4. Kahalah, ‘Umar Ridha (2008). A’lam al-Nisa’ fi ‘Alami ‘Arab wa al-Islam (4 ̸ 240). Muassasah al-Risalah

5. Muna Ahmad (n.d.) Karimah al-Marwaziyyah Dirasah Hadithiah. Majallah al-Jami’ah al-Islamiyyah ed. 183. Riyadh, Jami’ah al-Amirah Naurah.


Sejarah Jawatan Kementerian Yang Pernah Disandang Oleh PAS

Alhamdulillah, sejarah baru tercipta untuk PAS apabila buka kali keduanya menjawat jawatan dalam kementerian-kementerian, setelah kali pertama pada tahun 1972-1978.

Pada tahun 1972 buat kali pertamanya PAS diberikan 3 jawatan dalam kementerian yang ketika itu dalam kerajaan campuran PAS-Perikatan. Jawatan tersebut adalah :

1. Menteri Tanah, Galian dan Tugas Tugas Khas
(Dato’ Mohd Asri Muda)

2. Timbalan Menteri Perusahaan Utama
(Haji Yusuf Abdullah Rawa)

3. Setiausaha Parlimen Kementerian Pembangunan Negara dan Luar Bandar.
(Haji Abu Bakar Hamzah)

Manakala selepas PRU 1974, dalam kerajaan Barisan Nasional, PAS telah diberikan amanah menjawat 6 posisi kementerian. Jawatan tersebut adalah :

1. Menteri Kemajuan Tanah dan Kemajuan Wilayah (Dato’ Hj Mohd Asri Muda)

2. Timbalan Menteri Buruh dan Tenaga Rakyat, kemudiannya dilantik sebagai Menteri Kerajaan Tempatan dan Wilayah Persekutuan
(Datuk Hj Hassan Adli Arshad)

3. Timbalan Menteri Kesihatan
(Datuk Haji Abu Bakar Omar)

4. Setiausaha Parlimen Kementerian Perusahaan dan Perindustrian kemudiannya Timbalan Menteri Sains danTeknologi
(Haji Mustafa Ali)

5. Setiausaha Parlimen Kementerian Luar Negeri, Kerajaan Tempatan dan Perumahan kemudiannya
Setiausaha Parlimen Kementerian Perumahan dan
Kampung-Kampung Baru
(Haji Zahari Awang)

6. Setiausaha Parlimen Kementerian Kewangan
(Haji Abdul Wahab Yunus)

Daripada nama-nama ini, hanya Hj Mustafa Ali atau Cikgu Pa yang masih ada untuk melihat PAS kembali menjawat jawatan dalam kerajaan Persekutuan.

Lebih manis jawatan Timbalan Menteri Sains dan Teknologi yang dijawat oleh Cikgu Pa ketika itu kini disandang pula oleh YB Hj Ahmad Amzad (Timbalan Menteri Sains, Teknologi dan Inovasi).

Lebih mengujakan, Cikgu Pa ketika menjawat jawatan tersebut merupakan Ahli Parlimen Kuala Terengganu sebagaimana YB Hj Amzad yang ketika ini merupakan Ahli Parlimen Kuala Terengganu. Suatu kebetulan yang menarik.

Senarai penuh lapan posisi PAS pada tahun 2020 adalah seperti berikut :

1. Menteri Alam Sekitar
(YB Dato’ Ustaz Tuan Ibrahim Bin Tuan Man)

2. Menteri di Jabatan Perdana Menteri (Parlimen dan Undang-undang)
(YB Dato’ Takiyuddin Bin Hassan)

3. Menteri Perusahaan, Perladangan dan Komoditi
(YB Dato’ Dr Mohd Khairuddin Bin Aman Razali)

4. Timbalan Menteri di Jabatan Perdana Menteri (Hal Ehwal Agama)
(YB Ahmad Marzuk Bin Shaary)

5. Timbalan Menteri Sumber Manusia
(YB Haji Awang Bin Hashim)

6. Timbalan Menteri Wanita dan Keluarga
(YB Dato’ Hajah Siti Zailah Binti Mohd Yusoff)

7. Timbalan Menteri II Menteri Pertanian dan Industri Makanan
(YB Dato’ Haji Che Abdullah Bin Mat Nawi)

8 Timbalan Menteri Sains, Teknologi dan Inovasi
(YB Ahmad Amzad Bin Hashim)

Tiada apa yang kita boleh ucapkan kecuali mengharapkan agar agenda Islam dapat dijalarkan dalam pentadbiran negara semaksimum mungkin mengikut kemampuan yang ada.

Seeru a’la barakatillah

Artikel kiriman Ahmad Fahmi Mokhtar untuk The Patriots


Apa Yang Buatkan Kuomintang Dan Parti Komunis China Tak Boleh Bersatu?

Parti-parti politik memainkan peranan yang sangat penting dalam penubuhan, pembinaan dan pemerintahan negara-bangsa moden.  Komposisi dan ideologi sebuah parti politik sangat penting dalam mencerminkan situasi kehendak dan keperluan semasa serta hala tuju masa depan sesebuah negara.

Begitu juga dengan negara China, yang hingga ke saat ini masih lagi berpecah kepada dua bahagian pemerintahan berbeza – iaitu yang diperintah secara demokratik, dan satu lagi adalah yang diperintah secara kuku besi. Negara yang berada di bawah kawalan sepenuhnya kerajaan Republik China meliputi kepulauan Taiwan (Formosa), Penghu (Pescadores), dan pulau-pulau luar pesisir Kinmen (Quemoy) dan Matsu.

Republik China meneruskan prinsip ideologi nasionalisme, demokrasi, dan kesejahteraan sosial yang dipupuk oleh Kuomintang dalam memperjuangkan kebebasan rakyat. Sementara sebuah lagi negara China yang lebih terkenal berada di tanah besar China, negara Republik Rakyat China diperintah oleh Parti Komunis China yang berasal dari ideologi Marxisme sebelum beralih kepada Maoisme.

Parti Komunis China secara jelas menganjurkan pergelutan kelas masyarakat dan kediktatoran proletariat. Mereka memiliki impian untuk menjadi kuasa yang mendominasi dunia. Perteman terakhir di antara kedua-dua parti politik ini masih belum terlaksana. Hasil perebutan kuasa ini jika menjadi realiti nanti hanya ada dua pilihan, sama ada seluruh negara China akan bebas atau pemerintahan diktator akan berterusan. Oleh itu, kajian perbandingan tentang kekuatan kedua-dua parti politik China ini sangat penting.

Pada tahun 1960-an, terdapat beberapa parti politik yang lain seperti Parti China Muda, Parti Sosialis Demokratik, Liga Demokratik, Persatuan Pembinaan Semula Demokrasi China, dan sebagainya.  Parti-parti minoriti ini juga terbahagi kepada dua kem – Parti China Muda dan Parti Sosialis Demokratik memihak kepada idea Nasionalis yang dibawa Kuomintang, manakala Liga Demokratik dan Persatuan Pembinaan Semula Demokrasi China berada di kem Komunis China. Tetapi hanya Parti Kuomintang dan Parti Komunis China sahaja yang menjadi teras perjuangan China. Merekalah yang akan menentukan nasib China kelak.

Kuomintang ditubuhkan pada tahun 1894. Pada struktur awalnya, ia dikenali sebagai Hsing Chung Hui (Xingzhonghui) yang bermaksud Pertubuhan Kebangkitan China dan secara berturut-turut ia dinamakan semula menjadi Ke Ming Tung Meng Hui (Tongmenghui), Kuo Min Tang, dan Chung Hua Kuo Ming Tang (Zhongguo Kuomintang). Nama Zhongguo Kuomintang atau diringkaskan menjadi Kuomintang mula digunakan pada tahun 1919, nama itu bermaksud Parti Nasionalis/Kebangsaan China.

Walaupun Kuomintang mempunyai nama yang berbeza-beza di sepanjang 25 tahun pertamanya, objektifnya tetap sama – membangunkan sebuah negara rakyat, dari rakyat, dan kepada rakyat. Pertubuhan ini adalah di bawah pimpinan Dr. Sun Yat-sen, dan mereka membangun selari dengan falsafah, platform, tenaga kerja, dan keanggotaan parti.

Xingzhonghui diasaskan di luar negara iaitu di Hawaii. Tongmenghui pula ditubuhkan dari gabungan Xingzhonghui dan Guangfuhui secara tempatan, namun pembentukan cabang-cabangnya di Singapura memberikan mereka pengaruh dan pengikut domestik di luar negara yang besar selain mendapat sokongan dari rakyat China di tanah besar. Zhongguo Kuomintang juga ditubuhkan di luar negara dan nama Kuomintang digunakan apabila mereka mula beroperasi di tanah besar.

Di sebalik semua perbezaan itu, apa yang pasti mereka semua adalah anggota Parti Kuomintang dan berbangsa Cina Han, tanpa mengira sama ada mereka tinggal di dalam atau di luar negara. Dianggotai oleh pelbagai orang dari pelbagai lapisan masyarakat, Parti Kuomintang menekankan kepentingan nasionalisme China semata-mata dan tidak mahu ada kaitan dengan negara-negara lain atau mana-mana parti politik dari negara asing.

Tetapi keadaan amat berbeza di dalam Parti Komunis China, ideologi Komunisme-Marxisme berasaskan idea yang menentang Kapitalisme oleh golongan proletariat. Tetapi menurut Mao Zedong, China adalah bangsa “separa koloni” dan “komuniti separa feudal” di mana kapitalisme tidak berkembang dengan baik dan tidak ada kelompok proletariat yang cukup besar. Oleh itu, boleh dikatakan hampir tidak ada sebab untuk Parti Komunis China wujud, tetapi, mengapa dan bagaimanakah kumpulan komunis ini mampu mengusir kerajaan nasionalis Kuomintang lalu mengambil alih pemerintahan tanah besar China?

Walau bagaimanapun itu tidak mengubah fakta sejarah bahawa Kuomintang adalah sebuah parti revolusioner nasionalis yang menerima sokongan dari Kesatuan Soviet sebelum munculnya Parti Komunis China. Bahkan, Kuomintang sebenarnya distruktur berdasarkan prinsip Leninisme sentralis demokratik. Namun Kuomintang memandang dasar kesejahteraan rakyat secara keseluruhan, bukan kepada kelas masyarakat tertentu seperti Komunis.

Ideologi Parti Kuomintang turut dipengaruhi dengan serba sedikit pemikiran revolusioner. Chiang Kai-shek menjadikan istilah feudal dan kontra-revousioner sebagai sinonim dengan kezaliman dan ketinggalan zaman, dan dia dengan bangganya mengaku sebagai revolusioner. Chiang menganggap para panglima pe.rang tempatan sebagai feudalis, dan dia menegaskan agar budaya feudalisme dan kontra-revolusioner harus dihapuskan oleh Kuomintang.

Dia sendiri pernah naik angin apabila dia digelar sebagai panglima pe.ra.ng berikutan konotasinya dengan feudalisme yang kian negatif. Ma Bufang terpaksa mempertahankan dia dari tuduhan tersebut, hingga dia terpaksa mengadakan sidang media hanya untuk memberitahu kepada wartawan bahawa tenteranya adalah sebahagian daripada “Tentera Nasional, kekuatan rakyat”.

Chiang Kai-shek sangat membenci ideologi komunisme kerana tindakan Soviet yang sering campur tangan dalam hal ehwal pemerintahan Republik China. Melalui Chen Lifu, anggota CC Clique parti Kuomintang, dia menganggap ideologi komunis sebagai kuasa imperialis moden dari Rusia yang sering mengganggu China, dia bahkan menggelarkan Soviet sebagai “beruang putih Kutub Utara yang terkenal dengan keganasannya”.

Perlembagaan Kuomintang mengekalkan Sun Yat-sen sebagai presiden parti. Selepas kema.tiannya, Kuomintang memilih untuk mengekalkan kedudukan itu dalam perlembagaannya sebagai satu penghormatan buat tokoh revolusi China itu selama-lamanya. Parti Kuomintang sejak itu diketuai oleh seorang ketua pengarah (1927–1975) dan seorang pengerusi (sejak tahun 1975), yang secara rasminya memainkan peranan dan tugas sebagai presiden.

Semasa awal penubuhannya, ideologi komunisme bukan satu keperluan untuk rakyat China memandangkan China telah pun bebas dari cengkaman feudalisme imperial Dinasti Qing selepas Kuomintang melancarkan revolusi dan menubuhkan Republik China pada tahun 1911, maka penubuhan Parti Komunis China adalah tidak relevan pada waktu itu.

Tetapi segalanya bermula dan berpunca dari Kesatuan Soviet di Rusia. Pada tahun 1921, pihak Komintern dari Soviet mengirim perwakilan mereka, Gregori Voitinsky dan G. Maring ke China untuk membantu penubuhan parti politik komunis dan mengawasi kegiatannya. Perlembagaan terawal dengan jelas menyatakan bahawa parti itu adalah wakil kepada Komintern Soviet yang berikrar akan mematuhi deklarasi dan resolusi Komintern.

Dasar dan asas Parti Komunis China hanyalah untuk berperanan dari China sebagai penyokong Soviet di Rusia semata-mata. Secara luaran, ia dilihat sebagai sebuah perwakilan parti tempatan yang bergerak secara antarabangsa (seperti UMNO di Malaysia yang ada Kelab UMNO Luar Negara) dan secara dalaman ia adalah sebuah parti yang menumpukan kelas tertentu.

Dasar dan prinsip kedua-dua parti Kuomintang dan Komunis China adalah amat jauh berbeza. Parti Kuomintang berpegang kepada dasar dan prinsip Dr. Sun Yat-sen. Secara politik, iaitu perjuangan nasionalisme (kebangsaan) dan demokrasi, dari segi ekonomi, ia menyokong peningkatan taraf hidup rakyat, secara ideologi, ia menyokong teori kerjasama secara sosial dan berpendapat bahawa taraf kehidupan rakyat yang baik adalah titik penting kepada kemajuan sosial.

Parti Komunis China diasaskan dengan menanam doktrin Marxisme. Secara politik, ia membawa idea Komunisme antarabangsa dan memiliki visi sistem pemerintahan kediktatoran proletariat,  dari segi ekonomi, ia menyokong konsep ekonomi Komunis-Sosialis yang tidak terbuka, secara ideologi, ia bersifat materialistik dan mempromosikan agenda perjuangan kelas-kelas masyarakat tertentu, terutamanya kelas pekerja dan petani.

Kedua-dua parti memiliki pandangan yang bertentangan mengenai revolusi China. Kuomintang percaya bahawa China memerlukan revolusi nasional untuk menggulingkan pemerintahan Dinasti Qing, menghapuskan pengaruh panglima pera.ng feudal, menentang pemerintahan imperialisme, menubuhkan Republik China, mengatur pemerintahan kerajaan nasionalis, memperkenalkan sistem demokratik, menjalankan program pembaharuan negara, mengehadkan budaya ekonomi kapitalis persendirian menurut undang-undang, dan lain-lain.

Selama 70 tahun yang terakhir, Kuomintang telah berusaha untuk memenuhi objektif ini. Namun, Parti Komunis China berpendapat bahawa China perlu melaksanakan revolusi sosialis kelas pekerja dan petani untuk menggulingkan pemerintah, menubuhkan “Republik Rakyat China”, memperkenalkan kediktatoran proletariat, mengambil alih harta dan tanah persendirian, membina masyarakat berteraskan idea sosialisme, membentuk sistem komune rakyat (perkongsian harta dan tanah tertentu secara bersama dalam satu kelompok masyarakat),  dan lain-lain.

Sejak pemerintahan Kuomintang digulingkan oleh Komunis yang menyebabkan seluruh struktur organisasi, sayap k.etenter.aan, pegawai, ahli dan para penyokong Kuomintang berpindah ke Taiwan pada tahun 1949, di sana, mereka menguatkuasakan kembali Perlembagaan Republik China, melaksanakan pemerintahan tempatan sendiri, menjalankan program reformasi “tanah untuk petani”, menggalakkan perusahaan bebas melalui pasaran terbuka, menjamin kestabilan politik dan kemajuan ekonomi, dan meningkatkan taraf hidup rakyat.

Di tanah besar, pada waktu itu gambarannya jauh berbeza. Di bawah pemerintahan diktator Komunis, para petani telah kehilangan tanah sendiri, tidak ada perusahaan persendirian, hanya birokrasi radikal terhadap kapitalisme yang mengakibatkan kepincangan politik, kemunduran ekonomi, dan penurunan taraf hidup. Jadi, perbezaan ini menjelaskan mengapa kedua-dua parti politik ini tidak mungkin boleh wujud pada tempat dan waktu yang sama.

Dasar-dasar Parti Kuomintang ditambah selepas kejatuhan mereka di China hingga sekarang iaitu “merebut kembali tanah besar”, manakala dasar Parti Komunis China pula “pembebasan Taiwan”. Namun, tiada siapa yang tahu bilakah kedua-dua pihak ini akan bertembung dalam pe.ran.g penentuan yang terakhir. Hari ini, Republik Rakyat China sedang membangun sebaris dengan kuasa-kuasa besar dunia yang lain, apa rahsia mereka? Perubahan serba sedikit dasar dalam ekonomi dan budaya, dan sudah tentulah sistem pemerintahan diktator autokratik komunis yang kuku besi.

Bagaimanakah Kuomintang dan Komunis mula terlibat dalam .kon.fli dan per.an.g? Kita perlu teliti kembali bermula selepas penubuhan Parti Komunis China pada tahun 1921, ketika itu seorang komisar Soviet bernama Joffee meyakinkan Dr Sun Yat-sen bahawa Kesatuan Soviet tidak berhasrat mahu memperkenalkan Komunisme dan menerapkan sistem gaya Soviet terhadap China. Kuomintang kemudian memberi keizinan kepada ahli-ahli Parti Komunis China untuk turut sama menyertai Parti Kuomintang di atas kapasiti individu.

Pada zahirnya, kedua-dua parti politik ini dilihat menjalinkan hubungan kerjasama dari tahun 1924 hingga 1927. Tetapi sebenarnya, ketegangan mula meningkat lebih serius selepas tahun 1924, yang akhirnya akan memuncak sepenuhnya melalui pertembungan yang lebih terbuka pada tahun 1927.

Sun Yat-sen bersetuju untuk membenarkan Parti Komunis China bergabung dengan Kuomintang dengan harapan dapat menyatukan rakyat China demi menyemp.urnakan objektif Revolusi Nasionalis sekaligus merealisasikan Tiga Prinsip Rakyat.  Sebilangan besar anggota Kuomintang, seperti Feng Tse-yu, konsisten menentang Parti Komunis China kerana menganggap komunis sebagai ancaman terhadap keperluan dan aspirasi China.

Setelah kema.tian Sun Yat-sen pada bulan Mac 1925, semakin ramai anggota Kuomintang menyuarakan penentangan mereka terhadap Komunis. Pada bulan November tahun itu juga, Chang Chi, Chu Cheng, Tsou Lu, Hsieh Chi, dan ramai lagi tokoh-tokoh nasionalis China mengadakan pertemuan di lokasi yang juga merupakan kompleks pemakaman Sun yat-Sen di Pergunungan Barat berhampiran Peiping untuk membincangkan langkah-langkah lanjut dan agenda anti-Komunis.

Setelah bergabung dengan Kuomintang, anggota Parti Komunis China secara diam-diam mengembangkan organisasi mereka sendiri. Agenda mereka adalah untuk memecah belah dan mendominasi kuasa tertinggi Kuomintang dari dalam, namun agenda mereka sedikit demi sedikit akhirnya mula terdedah.

Anggota Kuomintang yang sebelum itu menyokong pakatan Kuomintang dengan Parti Komunis China mula berubah fikiran. Kejadian kapal pe.r.a.ng Chung Shan pada 18-20 Mac 1926, dan resolusi 15 Mei sesi plenari kedua Jawatankuasa Pusat Kuomintang Kedua untuk menstruktur semula parti menjadi gambaran awal penolakan Kuomintang terhadap Komunisme.

Tahun yang sama menyaksikan kemajuan pesat Ekspedisi Utara, yang bermula dari Canton dan mendorong ke utara di lembah Sungai Yangtze. Kekuatan pihak komunis juga semakin berkembang pesat dan menimbulkan ancaman yang serius bagi kerajaan Kuomintang. Tirai pergerakan anti-Komunis secara besar-besan mula tercetus pada 12 April 1927. Setiap anggota Komunis yang berada di dalam barisan parti Kuomintang sama ada tentera, badan-badan politik dan awam diusir dan dib.ant.ai dalam satu proses pemutihan ideologi secara besar-besaran.

Parti Komunis China bertindak balas dengan melancarkan pemberontakan di Nanchang, Canton, dan beberapa pemberontakan kecil di tempat-tempat lain, namun semua pemberontakan berjaya dipatahkan oleh sayap tentera Kuomintang dan tentera kebangsaan kerajaan Republik China. Selepas gagal mengekalkan kedudukannya di bandar-bandar, tentera Komunis melarikan diri ke pinggir bandar. Mereka menstruktur semula pasukan tentera, menjalankan operasi gerila, dan menjarah dan membu.nuh ramai penduduk desa yang tidak memberikan kerjsama.

Pada waktu ini, tentera komunis lebih memainkan peranan sebagai pen.yam.un liar berbanding memainkan peranan sebagai wakil parti politik yang bertanggungjawab. Pengaruh komunis tersebar secara berperingkat di Hubei, Hunan, Anhui, Jiangxi, dan Fujian. Di Jiangxi, Parti Komunis China menubuhkan rejim kete.nter.aan mengikut model militari Soviet. Mereka menggelarkan sayap ketenteraan mereka sebagai Tentera Merah dan melaksanakan kempen yang dikenali sebagai “revolusi tanah air”.

Kerajaan Republik China pada mulanya berjaya dalam ekspedisi punitif ketenteraan. Dalam masa beberapa tahun, pasukan gerila Komunis di berbagai wilayah telah dimusnahkan. Pasukan di Jiangxi akhirnya terpaksa melarikan diri ke barat laut. Pada bulan Oktober 1935, saki baki anggota parti Komunis di Jiangxi tiba di Yan’an di bahagian utara Shaanxi.

Insiden Xi’an

Pada awal tahun 1931, tentera imperialis Jepun telah menc.erobo.h dan menduduki wilayah-wilayah di Timur Laut (Manchuria), lalu menimbulkan ancaman terhadap kedudukan Soviet di sekitar wilayah kejiranan di Siberia. Ancaman Jepun terhadap Soviet hanya boleh disingkirkan sekiranya China bangkit menentang penc.erobo.han Jepun. Pada persidangan dunia ketujuh yang diadakan di Moscow pada bulan Julai 1935, pihak Komintern memutuskan untuk menerapkan dasar “barisan bersatu” .

Mereka membuat keputusan untuk membawa Kuomintang dan Komunis China ke meja gencatan sen agar tentera Parti Komunis China boleh turut serta dalam pe.ran.g menentang penja.ja.han Jepun. Tetapi pada waktu itu tentera Komunis hanya berbaki sekitar 20,000 orang kekuatan di bahagian utara Shaanxi, mereka bukan lagi pasukan tentera yang boleh disandarkan harapan.

Pasukan tentera kerajaan yang ditempatkan di Shaanxi untuk menghapuskan tentera Komunis, secara kebetulan adalah tentera Timur Laut. Merasa tercabar oleh slogan yang dilaungkan tentera Komunis: “Ayuh kita berjuang menuju ke tanah air kita”, tentera Timur Laut menjadi perancang kepada peristiwa Insiden Xi’an dengan sengaja pada bulan Disember 1936. Namun kempen penghapusan Komunis akan berhenti secara tiba-tiba.

Pada tahun berikutnya, Empayar Jepun melancarkan pence.robo.han yang terbaru terhadap China. Pertembungan terbesar Sino-Jepun itu meletus pada bulan Julai 1937. Pada bulan Ogos, Perte.mp.uran Shanghai bermula. Pada bulan September, Parti Komunis China mengeluarkan manifesto yang menyatakan bahawa mereka akan membubarkan rejim gaya Soviet di China, membentuk semula tentera Merah, menghentikan “revolusi tanah air”, menyokong pemerintahan kerajaan nasionalis Kuomintang, dan akan berpegang kepada Tiga Prinsip Rakyat yang diasaskan Sun yat-Sen. Mereka mengerahkan anggota Parti Komunis China untuk bergabung dengan Kuomintang di dalam gagasan Barisan Bersatu.

Jelas, pasukan tentera kerajaan tidak mampu menghadapi dua peper.an.gan pada satu masa yang sama, iaitu dengan Jepun secara luaran dan dengan Komunis China secara dalaman. Selain itu, China memerlukan bantuan dari pihak asing dan Kesatuan Soviet adalah antara kerajaan asing yang menawarkan sokongan. Namun, hasil dari pengalaman, kerajaan nasionalis telah mengambil pengajaran masa lalu dan sentiasa bersikap skeptikal terhadap hasrat Komunis mahu mem.era.n.gi Jepun, dan oleh itu, Kuomintang yang telah fobia mula melaksanakan dasar yang menghalang penrkembangan Komunis.

Pemimpin Kuomintang menolak tawaran keanggotaan dalam gagasan Barisan Bersatu oleh Komunis. Pada zahirnya, kedua-dua parti ini kelihatan seperti telah menjalinkan hubungan sekutu sekali lagi, kali ini adalah demi usaha mengusir penja.jah Jepun. Namun pada hakikatnya, tentera Komunis telah merebut peluang itu untuk melancarkan per.ang gerila dan meningkatkan jumlah kekuatan dan wilayah pendudukan Komunis.

Akibat sera.n.gan tanpa henti dari tentera Komunis terhadap tentera kerajaan, kerajaan Republik China bertindak membubarkan Tentera Keempat Komunis Baharu pada tahun 1938. Jelas sekali, hubungan di antara kedua-dua parti ini semakin hari semakin bertambah buruk.

Peralihan Kuasa

Memandangkan China memerlukan sedikit keamanan selepas penat berpe.ra.n.g selama lapan tahun melawan Jepun, kerajaan Kuomintang menjemput Mao Zedong ke Chongqing untuk melakukan rundingan. Amerika Syarikat memandang serius usaha ke arah penyelesaian secara damai, mereka cuba merealisasikan perjanjian gencatan sen.ja.ta di antara pasukan tentera nasional kerajaan Republik China dengan tentera pembebasan rakyat Parti Komunis China.

Walau bagaimanapun, Komunis hanya berminat mahu mengeksploitasi China yang telah penat dan lemah selepas per.a.ng demi merampas kuasa pemerintahan. Mereka menggunakan rundingan damai sebagai helah yang boleh melindungi kegiatan mereka dalam meningkatkan kekuatan pasukan tentera mereka dan memperluaskan wilayah penguasaan mereka secara berperingkat.

Setelah kegagalan rundingan damai, Jeneral George C. Marshal, delegasi khas Amerika Syarikat ke China, bera.ngkat pulang ke Washington untuk menerima jawatan barunya sebagai setiausaha negara pada awal tahun 1947. Amerika Syarikat kemudian menghentikan saluran bantuan dan sokongan kepada kerajaan nasionalis, manakala Kesatuan Soviet di Rusia terus membantu Parti Komunis China.

Tidak lama kemudian, kerajaan nasionalis Republik China yang diperintah oleh Parti Kuomintang berjaya dig.ulin.gkan oleh tentera pembebasan rakyat Parti Komunis China dalam Pera.ng Saudara China. Komunis akhirnya menak.luki tanah besar China dan menubuhkan kerajaan baru yang bernama “Republik Rakyat China” pada tahun 1949.

Pada tahun 1949, bekas pemerintah kerajaan nasionalis, anggota-anggota, para pegawai, sayap ketenteraan, dan para penyokong Kuomintang melarikan diri ke kepulauan Taiwan, sebahagian yang lain melarikan diri ke beberapa buah negara termasuklah ke Malaya.

Bekas pegawai-pegawai Kuomintang inilah yang akan menjadi pelopor kepada penubuhan parti politik warisan Kuomintang di Malaya / Malaysia iaitu Persatuan Cina Malaya/Malaysia atau MCA (Malaysian Chinese Association) yang diasaskan oleh Tun Tan Cheng Lok pada tahun 1949 yang menjadi parti musuh kepada Parti Komunis Malaya yang telah lama ditubuhkan.

Di Taiwan pula, saki baki pemimpin Kuomintang yang tiba di sana menganggap kejatuhan itu hanyalah sekadar satu bentuk pengunduran jangka masa panjang, maka mereka memindahkan pusat pemerintahan Republik China ke Taiwan dan terus berfungsi sesuai dengan Perlembagaan yang dikekalkan sejak tahun 1946. Mereka telah menyusun semula struktur angkatan tentera, meningkatkan pengeluaran hasil pertanian dan perindustrian, dan menaiktaraf fasiliti kemudahan pendidikan sebagai sebahagian dari persiapan untuk merebut kembali tanah besar China.

Barisan kepimpinan parti Kuomintang dan kerajaan Republik China diperbaharui secara menyeluruh. Kuomintang telah menjadi parti politik ketenteraan dengan mewujudkan unit militari, sayap-sayap parti serta parti-parti komponen yang kuat. Parti China Muda dan Parti Sosialis Demokratik juga telah melaksanakan reformasi mereka sendiri bagi menghadapi cabaran yang baru.

Bagi memupuk semangat perpaduan di antara seluruh kuasa-kuasa demokratik dalam usaha memer.a.ngi Komunisme, Kuomintang telah berulang kali mengundang Parti China Muda dan Parti Sosialis Demokratik untuk menyertai barisan kabinet kerajaan Republik China. Namun, dek kerana pertikaian dalaman, kedua-dua parti minoriti itu tidak mencalonkan wakil masing-masing. Kedua-dua parti ini tetap meneruskan kerjasama sesama mereka termasuklah dengan pihak kerajaan hanya kerana banyak persamaan dalam sebahagian besar dasar-dasar politik mereka iaitu penentangan terhadap Komunisme dan menuntut kembali tanah besar.

Pernah juga wujud gerakan untuk menubuhkan parti politik lain beberapa tahun selepas mereka memindahkan pusat pemerintahan ke Taiwan, tetapi ia tidak menjadi kenyataan. Rakyat Taiwan yang berminat dalam politik hanya memilih Kuomintang, Parti China Muda, dan Parti Sosialis Demokratik. Keperluan untuk mewujudkan parti baru nampaknya tiada. Pada bulan Jun 1963, Kuomintang memiliki seramai 600,000 keahlian, di mana lebih 20,500 daripadanya adalah rakyat Taiwan sendiri.

Ramai pemerhati politik tertanya-tanya, adakah Kuomintang dan Komunis tidak boleh memeterai perjanjian yang baru dan kembali hidup bersama sebagai sebuah negara sekali lagi.  Kon.fli.k kedua-dua parti itu telah berlangsung selama hampir satu abad dan pertem.puran akhir masih belum berlaku.

Tetapi jalan penyelesaian secara aman seolah-olah bukan salah satu pilihan mereka. Walaupun hari ini Republik China berada di bawah pemerintahan Parti Demokratik Progresif dan bukan lagi Kuomintang, namun kedua-dua kerajaan negara China di tanah besar dan di Taiwan masih tidak menemui sebarang jalan munasabah yang boleh menyatukan mereka.

Kon.fli.k Tanpa Henti

Mengapa Kuomintang masih gagal merebut kembali tanah besar dan mengapa Komunis China belum bertindak menawan Taiwan? Adakah status quo Selat Taiwan masih dikekalkan? Tapi mengapa?

Sebabnya: Walaupun Komunis telah menguasai tanah besar, mereka tidak memiliki alasan yang lebih kukuh untuk melancarkan sera.n.gan yang efektif terhadap Taiwan, walaupun Kuomintang bertekad untuk menuntut balik tanah besar China, mereka belum menemui peluang yang baik untuk melancarkan se.r.a.ngan ketenteraan. Jika difikirkan secara logik, sebesar manakah kekuatan Kuomintang yang masih ada hari ini di saat mereka sendiri hilang kuasa pemerintahan di Taiwan selepas kalah dalam pilihanraya.

Oleh kerana Taiwan memiliki wilayah, populasi, dan jumlah angkatan bersen.jata yang kecil, dan kekurangan sumber daya alam jika dibandingkan dengan tanah besar, timbul persoalan tentang bagaimana Kuomintang boleh menggulingkan rejim Komunis dan menuntut kembali tanah besar. Sebenarnya perjuangan anti-Komunis adalah kon.flik dalaman di mana faktor politik jauh lebih penting daripada kekuatan ketenteraan semata-mata. Setelah tentera Kuomintang menduduki satu atau dua wilayah di daratan, mereka akan dapat memperoleh kembali seluruh China berdasarkan sokongan popular.

Rakyat tanah besar juga menentang rejim Komunis. Sejak diperkenalkan komune rakyat, para petani yang telah kehilangan tanah mereka mula berpaling menentang Komunis. Golongan kelas pekerja juga telah menentang Komunis kerana eksploitasi dan dislokasi industri akibat kegagalan pertanian. Ahli perniagaan yang secara sistematik melarikan diri dari oleh Komunis kerana tidak menyukai rejim tersebut.

Oleh itu, dapat disimpulkan dengan selamat bahawa sebahagian besar penduduk di daratan adalah anti-Komunis, tetapi mereka tiada pilihan berikutan sistem kuku besi yang diamalkan kerajaan. Rakyat mungkin akan bertindak akan bertindak apabila Kuomintang mula campur tangan sekali lagi. Mereka akan bangkit menyokong Kuomintang dan menggulingkan rejim Komunis. Mereka akan menyokong Kuomintang seperti yang mereka lakukan dalam Revolusi 1911, yang menggulingkan Dinasti Qing, dan dalam Ekspedisi Utara 1926-1928, yang meruntuhkan pengaruh para panglima pe.ra.ng.

Namun, tidak semestinya hanya Kuomintang sahaja yang dijadikan sandaran para penduduk tanah besar China. Setelah berpuluh tahun berlalu, tetapi Kuomintang masih tidak melakukan apa-apa, malahan kalah di dalam pilihanraya, kini rakyat tanah besar China mula beralih kepada kuasa-kuasa besar dunia seperti Amerika Syarikat dan Rusia.

RUJUKAN:

Lynch, Michael (2010). The Chinese Civil W.a.r 1945–49. Osprey Publishing.


Petanda Kiamat Api Besar Sudah Berlaku!

Korang percaya tak Nabi Muhammad (SAW) boleh ceritakan peristiwa masa hadapan? Dah terbukti lidah baginda masin. Apa yang Rasulullah (SAW) ingatkan jadi kenyataan pada tahun 1256 M, selepas 600 tahun kewafatan baginda.

Rasulullah (SAW) bersabda, “Kiamat tidak akan terjadi sampai muncul api dari tanah Hijaz yang menerangi leher-leher unta di Basrah.”

Kalau korang tengok google maps, jarak di antara Hijjaz (Madinah) dengan Busra (Iraq) jauh tau. Lebih 1,400 km. Lagi jauh daripada Johor ke Phuket. Kalau ikut adat kebiasaan, macam mustahil je boleh muncul api yang nyalaannya boleh sampai sejauh itu.

Namun (*petik jari), inilah yang dinamakan mukjizat. Baginda mengetahui peristiwa masa hadapan.

Pada tahun 1256 M, sebuah peristiwa yang menggemparkan penduduk Basrah telah terjadi. Ia direkodkan oleh Ibnu Katsir, Abu Syamah dan Al-Qurtubi. “Api muncul dari daerah Hijjaz yang diawali dengan terjadinya gempa bumi yang dahsyat pada malam Rabu bulan Jamadil Akhir pada tahun 654 H. Api itu terus menyala dan hanya padam pada waktu dhuha hari Jumaat.”

Tahukah anda, kawasan Madinah ada gunung berapi?

Rupa-rupanya, api besar itu muncul dari perkampungan Quraizha, Madinah. Letupan gunung berapi itu teramat besar sampaikan langit menjadi merah selama 5 hari. Ulama sezaman menceritakan, mereka dapat melihat api itu dari beribu-ribu batu seumpama ia menyala di depan mata. Gunung-gunung menjadi lautan api sampaikan menutup laluan haji Iraq ke Madinah. Bukit-bukit bertukar menjadi bukit berapi yang membakar bebatuan keras.

Penduduk Madinah pula berkumpul di makam Nabi Muhammad sambil bertawasul, beristighasah dan beristighfar agar selamat daripada bala bencana. Mereka mengakui inilah petanda kiamat yang baginda sebutkan.

Apa yang menarik, terdapat kajian saintis dan arkeologi yang membuktikan peristiwa itu benar-benar berlaku. Sebuah kertas kerja yang diterbitkan oleh International Journal of Earth Sciences mengakui:

“The 1256 AD eruption site is located near to the culturally signiﬁcant Al Madinah city… The historically documented eruption lasted for 52 days and formed a 2.25 km long chain of NW–SE-aligned scoria and lava spatter cones… This spectacular landscape is not only attractive for visitors, but also provides one of the best exposed and accessible sites on Earth to show the diversity of volcanic features a fissure eruption can produce.”


Kisah Disebalik Gambar Dubuk Tengah Ratah Gajah

Beberapa ekor dubuk tengah sedap makan bangkai seekor gajah. Tapi secara tiba-tiba datang 7 ekor singa jantan.

Seekor daripada dubuk tak perasan kehadiran singa-singa tu sebab duk ralit makan. Member-member pulak dah lari dulu tinggalkan dia.

Singa jantan lebih besar saiznya dan lebih kuat berbanding dubuk. Darabkan dengan 7 ekor, memang menempah maut kalau dubuk memilih untuk melawan.

Penyelesaian dubuk adalah.. dengan menyorok dalam bangkai gajah. Bau bangkai gajah membuatkan singa tak sedar akan kehadiran dubuk.

“Mom, i’m scared.. Help me”

Tapi tak lama kemudian, selepas kekenyangan, perhatian singa-singa teralih dan meninggalkan bangkai itu. Lepastu, dubuk tadi berbuat keputusan untuk keluar dari tempat persembunyiannya..

Dubuk kemudian dengan berhati-hati dan perlahan-lahan melangkah kakinya keluar..

*pandang kanan*

“Assalamualaikum Oni-chan”

“Oh fak fak fak fak”

Walau bagaimanapun, singa yang kekenyangan bukanlah haiwan yang pantas.

Menurut jurugambar Stratton Hatfield, Britt Klaassen dan Claudia Haeberling, dubuk tersebut berhasil melepaskan diri.

Oh ya. Cuma nak bagitahu. Terdapat 4 spesies dubuk yang wujud dalam dunia ni. Berikut adalah nama saintifik dan common name dubuk-dubuk tersebut;

– Crocuta crocuta (Spotted Hyena)
– Hyaena brunnea (Brown Hyena)
– Hyaena hyaena (Striped Hyena)
– Proteles cristata (Aardwolf).

Ramai yang sangka dubuk satu famili dengan anjing iaitu Canidae. Tapi sebenarnya dubuk famili Hyaenidae, dalam suborder feliformia (sama dengan kucing). Manakala kucing famili Felidae.

Dubuk memiliki rahang yang sangat kuat, yang mampu patahkan tulang, dan sebab itu mampu makan bangkai. Bahkan, kekuatan gigitan dubuk lagi kuat dari singa jantan. Leher berotot yang besar, tengkorak yang besar. Ini ciri-ciri yang memberikan dubuk kuasa gigitan yang kuat. Selain daripada bentuk giginya, yang walaupun gigi pendek, berupaya untuk mematahkan tulang.

Oh ya dubuk dalam Lion King tu spesis Spotted Hyena.


Mana Hilangnya Pendekar Melayu?

Sepanjang dua tiga hari ini, aku menghabiskan masa menonton drama bersiri pendekar berjudul Keris Hitam Bersepuh Emas. Kisah Bitara (lakonan Eman Manan) mahu menyempurnakan amanat gurunya iaitu Pendeta Arif. Selain itu, rakan-rakannya seperti Sang Guna, Agam, dan Hang Perkasa serta Sali dan Jempol mengembara untuk menewaskan musuh utama, Adi Jaya.

Selain itu, terdapat konflik politik seperti Pendekar Saga dan Adi Jaya, seorang Jawa yang berkomplot dengan Peringgi (aka Portugis) dalam usaha menawan daerah yang dipimpin Datuk Malela.

Walaupun cerita ini jelas adalah untuk mempromosi rokok Perilly’s (hitam emas adalah warna jenama rokok tersebut), tetapi siri drama ini adalah drama persilatan Melayu yang setakat ini paling diingati ramai orang yang pernah menempuh zaman 1990-an.

Lalu aku terfikir, mana perginya semua cerita pendekar Melayu zaman sekarang ni?

Mitologi, adalah cerita dongeng yang membentuk ketamadunan sesuatu bangsa. Seperti cerita-cerita samurai di Jepun, atau cerita kung fu dan cerita seperti Journey To The West oleh China. Di UK mereka ada Robin Hood, dan mitologi Greek seperti Zeus.

Antara mitologi yang paling lama bertahan di dunia setakat yang kita tahu ialah mitologi Hammurabi yang menceritakan ketamadunan di Mesopotamia.

Dan bagaimana pula dengan mitologi kontemporari seperti Superman, Batman, Spiderman, Ironman, Star Wars, atau Harry Potter? Atau Game of Thrones?

Semua ini membentuk ketamadunan bangsa melalui penceritaan atau satu idea yang menggambarkan visi bangsa tersebut.

Malangnya, kita orang Melayu tidak lagi mahu melihat orang Melayu menjadi ‘hero’ pada bangsa sendiri, lalu mencari mitologi bangsa lain sebagai satu usaha mencari identiti diri.

Menurut ahli falsafah Swiss, Carl Jung, berkata, mitologi adalah satu cara melalui psikologi, untuk mengekspresi cita-cita sesuatu masyarakat. Alan Dundes, pengkaji mitologi dunia dari University of Berkeley berkata, mitologi adalah naratif suci yang menceritakan tentang bagaimana dunia dan masyarakat berevolusi hingga menjadi masyarakat hari ini.

Kita lihat saja betapa pentingnya mitologi untuk bangsa Jepun, bangsa yang cipta jamban yang bukan sahaja boleh cebok bontot kita secara automatik, tetapi jamban mereka begitu canggih sampai ada muzik, ada boleh pilih pancutan laju atau perlahan.

Bangsa yang macam tu punya maju pun, masih mementingkan mitologi ceritanya melalui siri kartun animenya seperti Naruto atau One Punch Man.

Bahkan dalam usaha menaikkan semangat kaum kulit hitam di Amerika, filem Black Panther dihasilkan dan berjaya mengutip hingga berbilion dolar, tetapi perkara lebih utama, sebagai naratif kepada semangat Black Lives Matter mereka.

Jadi, di mana cerita kita sebagai orang Melayu? Takkan kita nak ulang lagi cerita Hang Tuah dan Hang Jebat? Dan saya percaya ramai manusia Melayu hanya tahu perkelahian Tuah dan Jebat sambil menganggap Kasturi, Lekir dan Lekiu sekadar pak pacak yang sekadar memeriahkan suasana. Buat ramai je.

Cerita lain seperti Laksamana Bentan, Si Bongkok Tanjung Puteri, dan Raja Bersiung makin dilupakan remaja Melayu dan digantikan dengan mitologi bangsa lain seperti Naruto atau Deadpool.

Cerita-cerita kita hanyalah cerita yang bersifat anak datuk yang bercinta dengan perempuan ini tetapi perempuan lagi satu cuba berebut dan mak mentua tak suka awek anak datuk.

Dengan alasan, “market”. Mana awak tau itu je “market” yang ada sedangkan ramai lagi orang menghabiskan duit menonton setiap mitologi Marvel atau Disney atau beli DVD Naruto sampai beratus episod?

Sudah sampai penerbit filem atau drama mula sedar yang mitologi adalah satu pembinaan bangsa. Kalau Jepun yang boleh reka jamban ada muzik tu pun pentingkan mitologi, takkan kita tak boleh? Takkan kalau kita kata kita nak cerita mitologi, pemikiran kita mundur?

Sebab kita tiada mitologi yang baru untuk bangsa kita, Melayu sendiri memperlekehkan Melayu. Kita jadi takut bila seseorang membahan bangsa Melayu, kita jadi takut untuk pertahankan kerana kita tiada idea, tiada mitologi, tiada sesuatu yang berdiri dalam jiwa kita.

Kita hanya membiarkan sahaja orang lain bahkan kaum kita sendiri mentertawakan budaya bangsa. Sampai bila nak macam ni?

Dulu aku dan seorang kawan pernah nak usahakan diri untuk menulis sebuah novel mitologi, malangnya aku gagal kerana tiada inspirasi dari cerita bangsa sendiri.

Setiap cerita adalah inspirasi daripada cerita yang lain. Macam mana aku nak tulis sebuah cerita epik mitologi Melayu, kalau apa yang aku ada cuma Game of Thrones dan Fong Sai Yuk, yang takde kaitan dengan mitologi Melayu?


Jejak-Jejak Peradaban Melayu Di Bumi Pahang

The recent discovery in the Malayan state of Pahang, the homes of apes and ivory and peafowl, ofimmense goldmine of very ancient date and of a workmanship that has no counterpart in southeastern Asia, supplies an ample reason for the designation of Golden so long applied to the Chersonese. Here hidden away under the shade of the primeval forest, are excavations, which must have yielded in their time, tons of their precious metal……~Further India~.

Kata-kata Hugh Clifford tersebut telah lama menghantui saya. Beliau yakin bahawa pernah wujud satu lost civilization di Pahang yang mempunyai teknologi hebat dalam perlombongan emas. Beliau percaya bahawa bumi Pahang yang kaya dengan emas adalah penyebab mengapa Ptolemy menggelar Semenanjung Tanah Melayu ini sebagai Semenanjung Emas. Terdapat banyak lombong kuno dijumpai berselerak di Pahang. Lombong-lombong ini didapati menggunakan teknologi yang tinggi sehingga menyebabkan para sarjana sukar untuk mempercayai bahawa ianya dikendalikan oleh orang Melayu dan diandaikan pula bahawa ia dibina oleh bangsa asing yang tidak diketahui. William James Perry didalam bukunya The Children of the Sun menyebut:

The Malay Peninsula contains numerous remains of antiquity, not in the form of temples, but of ancient mines, the technique of which testifies to a high civilization……..

In this same region of the Tui valley have been found some stone rings whose use and makers are entirely unknown. Neither Malays nor Chinese in Pahang has any reasonable theory of the origin or the possible use of these things and it seems very improbable that the rings could have been made by either of these peoples. There are other signs of an alien people in this state.

Sumber lain yang menguatkan hujah bahawa di Pahang menyimpan sebuah tamadun silam yang hebat dan kaya dengan emas adalah dari catatan pengembara China Wang Tai Yuan pada tahun 1349. Menurutnya di Pahang perempuan-perempuan kaya memakai beberapa buah gelang emas yang dililit di kepalanya, dan orang kebanyakan pula menghiasi rambut mereka dengan gelang-gelang manik pancawarna. Catatan daripada penulis Portugis Manuel Godinho Eredia pula menyebut Pahang adalah negeri yang mempunyai lombong emas terbesar dan yang paling baik mutunya di seluruh semenanjung. Clifford pernah menyatakan bahawa, jika catatan sejarawan Yahudi kuno Josephus yang menyebut  bahawa Ophir adalah sama dengan Aurea Chersonesus, maka benarlah bahawa Semenanjung Tanah Melayu adalah lombong emas Nabi Sulaiman atau The Mines Of Solomon seperti yang tercatat dalam Kitab Perjanjian Lama.

Kajian mengenai Pahang zaman sebelum Melaka sebenarnya adalah terhad. Jika adapun adalah kajian lama yang telah dibuat oleh Orientalis British seperti Hugh Clifford dan W. Linehan. Sejarah negeri-negeri tua yang lain seperti Kelantan dan Kedah memang banyak berbanding Pahang. Tidak seperti kebanyakan negeri Semenanjung yang lain, pusat ketamadunan masyarakat Pahang pada zaman awal tertumpu di kawasan pedalaman dan jauh daripada pantai. Menurut Geoffrey Benjamin, keunikan negeri Pahang ialah kerana ia terletak di kawasan pertembungan diantara dua rumpun bahasa iaitu Mon-Khmer dengan rumpun bahasa Malayic atau Proto-Malayic dan ia adalah wilayah yang menghubungkan kawasan pantai barat dengan pantai timur dan utara pantai timur seperti Kelantan, Pattani, Negeri-negeri Segenting Kra serta Thailand atau ‘Benua Siam’. Orang zaman dahulu kalau nak ke pantai barat pasti akan menggunakan laluan sungai sepanjang Kelantan dan Pahang sehingga ke Jalan Penarikan dan sungai Muar.

Selain lombong-lombong emas, hutan negeri Pahang juga menyimpan pelbagai misteri lain. Dalam Buku Farther India tulisan Hugh Clifford, dicatatkan bahawa banyak ekspedisi dilakukan oleh para pengkaji British malah Russia dan Itali ke Hulu Pahang seperti Tembeling, Lipis, Jelai, Semantan, dan Gunung Tahan. Malah banyak kali juga ekspedisi mendaki di kawasan Gunung Tahan dibuat dan kebanyakan ekspedisi awal tidak berjaya sehingga ada yang mati. Apa yang mereka cari di sana sehingga sanggup mati? Wallah hu a’lam, saya pun tidak tahu apakah yang menyebabkan mereka begitu tertarik dengan pedalaman Pahang. Walaupun saya sendiri sudah mendengar pelbagai cerita-cerita pelik tentang tinggalan yang mungkin ada di pedalaman Pahang, namun saya bukanlah orang yang arif tentangnya.

Tapi apa yang pasti hutan Pahang menyimpan satu tamadun yang sangat lama. Hal ini bukanlah aneh kerana hutan Pahang memang telah diiktiraf sebagai diantara hutan hujan khatulistiwa yang tertua didunia. Salah satu daripada tinggalannya ialah misteri penempatan kuno atau ada yang kata ‘kota’ di Tasik Chini. Apa sebenarnya yang ada disitu dan mengapa banyak kajian yang dilakukan disitu tidak disempurnakan dan menghadapi jalan buntu? Sebenarnya kajian terhadap penempatan kuno di tasik Chini bukanlah perkara baru. Sejak zaman pemerintahan British lagi para ‘Indiana Jones’ Inggeris selalu ke tasik tersebut untuk mencari ‘sesuatu’. R.G Cant pernah menyatakan bahawa berkemungkinan besar wujud kota pentadbiran bagi negeri Pahang di kawasan pedalaman.

Saya yakin aktiviti perdagangan di sepanjang laluan kuno Trans-Peninsular yang menghubungkan pantai barat dengan pantai timur melalui jalan penarikan telah mewujudkan pusat penempatan yang pesat di sepanjang lembah sungai seperti di sungai Pahang termasuk di Tasik Chini dan Bera. Apa yang pasti laluan Trans-Peninsular ini turut tercatat dalam peta yang dilukis oleh ahli geografi Yunani-Mesir Claudius Ptolemy. Sungai Tembeling adalah salah sebuah sungai terpenting yang menghubungkan laluan dagang kuno ini. Oleh sebab itulah banyak jumpaan barang purba ditemui sekitar Sungai Tembeling. Malah kegiatan pembuatan tembikar tertua di Pahang juga masih wujud di Tembeling.

Di Kampung Batu Pasir Garam (di tebing Sungai Tembeling), ahli arkeologi telah menemui satu serpihan Dram Dong Son, dram kuno yang diperbuat daripada gangsa dan digunakan oleh orang yang mengamalkan Budaya Gangsa. Linehan menyatakan bahawa Dram Dong Son ini dibuat di Indochina dan dibawa ke Ulu Tembeling dari Funan pada sekitar abad ke-3, bersama-sama dengan alat besi kuno yang lain. Menurut Clifford jumpaan artifak dari zaman Hoabinhian, Neolitik, zaman gangsa, dan zaman besi menunjukkan bahawa laluan perdagangan tersebut telah wujud dan digunakan sejak ribuan tahun!

Catatan daripada rekod imperial China menunjukkan bahawa di Pahang pernah wujud sebuah kerajaan yang kaya dan berdaulat sebelum zaman Melaka. Chau Ja Kua merekodkan pada tahun 1226 bahawa sebuah negeri yang terletak di sekitar pantai timur semenanjung bernama Pe-hang bernaung dibawah kekuasaan Srivijaya. Kerajaan tersebut dilaporkan telah menghantar hadiah ke China pada tahun 1378, 1411, 1414 dan 1416. Turut dicatatkan bahawa raja yang memerintah Pahang pada tahun 1378 digelar Maharaja Tajau. Baginda telah menghantar duta ke China yang membawakan warkah rasmi yang dipahat di atas kepingan daun emas bersama enam orang hamba dan barang-barang hasil bumi dari Pahang untuk dipersembahkan kepada Maharaja China.

Rekod seterusnya menyebut pemerintah Pahang pada tahun 1411 bernama Pa la mi su la ta lo si ni atau Parameswara Teluk Chini telah menghantar ufti ke China. Kemudian Maharaja China telah mengutus Laksamana Cheng Ho untuk melawat kerajaan tersebut. Maka utusan dari Parameswara Telok Chini telah berkunjung sebanyak dua kali ke Cina iaitu pada tahun 1412 dan 1414. Daripada catatan inilah kita dapat membuat andaian bahawa memang wujud sebuah kota pemerintahan di sekitar pedalaman Pahang atau di Tasik Chini. Siapakah sebenarnya Maharaja Tajau dan Parameswara Telok Chini ini dan benarkah pernah wujud satu penempatan kuno di sekitar Tasik Chini?

Linehan pernah menyebut dalam catatannya mengenai sebuah tempat di Tasik Chini yang bernama Belukar Bata/Batol. Menurut beliau semasa beliau meninjau tempat tersebut beliau mendapati terdapatnya sebuah bukit yang dilitupi dengan rumput yang tebal dan besar. Daripada pemerhatian yang dibuat didapati bahawa bukit tersebut bukan semualajadi tetapi adalah sebuah binaan. Linehan percaya nama tempat tersebut mempunyai kaitan dengan tinggalan bangunan, ataupun kota yang menjadi lagenda masyarakat tempatan. Dalam catatan yang sama juga Linehan menyatakan bahawa di dasar Sungai Jeram terdapat pecahan dan serpihan tembikar dan seramik tua di beberapa tempat.  Penemuan-penemuan yang disebutkan diatas menguatkan lagi hujah bahawa kawasan Chini-Jeram dan berdekatannya suatu ketika dahulu pernah menjadi laluan perdagangan mahupun penempatan yang pesat.

Menurut cerita penduduk asli yang mendiami sekitar tasik tersebut, terdapat sebuah kerajaan yang makmur di situ yang didiami oleh orang ‘SIAM ASLI’ yang menyembah patung-patung diperbuat daripada emas. Nama Chini tersebut dipercayai berasal dari perkataan Siam asli yang bermaksud ungka atau monyet. Penempatan masyarakat ini dibina di sekitar bukit yang dinamakan Bukit Balai . Menurut lagenda, bukit tersebut dinamakan Bukit Balai kerana dahulu wujudnya sebuah balai bagi menyambut orang-orang yang berkunjung atau lalu di kota tersebut. Di bahagian barat laut Bukit Balai terdapat sebuah lagi bukit yang dinamakan Bukit Berhala Besar. Bukit ini merupakan tempat pemujaan berhala yang paling besar bernama Henek/nenek bagi masyarakat kota itu. Sebuah lagi bukit bernama Bukit Ketaya yang berdekatan dengan tasik adalah tempat mereka melombong emas.

Apa yang lebih menarik, menurut lagenda tersebut masyarakat kota Tasik Chini sangat mahir dalam pembinaan sistem tadahan air dan saliran. Mereka membina sistem saliran di sekitar kawasan Chini yang mengalirkan dan menghubungkan air dari segenap arah yang bersambung dengan Sungai Chini. Mereka mengawal sistem saliran dan tadahan air ini menggunakan empangan. Namun setelah beberapa ratus tahun empangan tersebut akhirnya pecah dan mengakibatkan berlaku banjir besar dikawasan lalu membentuk Tasik Chini. Akibatnya ramai rakyat Chini yang mati kebuluran kerana sawah, ladang dan penempatan mereka dibanjiri air. Menurut lagenda itu juga akhirnya pemerintah Chini memindahkan istananya ke Belukar Batol. Sebenarnya hampir kesemua nama-nama tempat yang disebut didalam lagenda orang asli ini wujud di sekitar tasik Chini. Malah menurut seorang pengkaji K.E Southwood kisahnya adalah terlalu tepat dan boleh jadi benar.

Linehan juga pernah menyatakan yang dia telah menjumpai satu binaan yang terbuat dari batu bata di kawasan Kuala Chini dan di Pengkalan Durian. Berdekatan situ juga ditemui sebuah tempat yang dinamakan Padang Siam. Malah beliau turut menyebut tentang penemuan binaan batu bata di Langgar yang dipanggil Tambak Siam. Oleh sebab itu saya yakin sememangnya pernah wujud sebuah tamadun atau paling tidak sebuah penempatan lama di sekitar pedalaman Pahang atau Tasik Chini pada zaman dahulu.

Berbalik semula kepada dua orang raja Pahang dalam catatan imperial China tersebut, penulis percaya bahawa Parameswara Telok Chini dan Maharaja Tajau merupakan orang Melayu Darat yang menguasai kawasan perlombongan emas dan bijih timah di Pahang sebelum Pahang ditakluk Melaka. Sebahagian besar kawasan paya sepanjang sungai Pahang mengandungi pasir dan batu batan kasar, ini menunjjukan bahawa kawasan paya ini dulu merupakan lombong bijih dan bukan kawasan penanaman padi pada awalnya. Apa yang pasti memang terlalu banyak nama-nama tempat di sekitar Tasik Chini dan Pahang yang memberikan kita petunjuk bahawa kota tersebut berkemungkinan besar didiami bersama oleh orang Siam asli dan Melayu dari negeri-negeri Melayu Utara atau Segenting Kra seperti Sri Dharmaraja atau Ligor yang memang mahir dalam pembuatan sistem saliran.

Linehan dalam bukunya A History of Pahang dipetik sebagai berkata:

The pre-Malaccan people of Pahang lived by mining gold, tin, and iron and planting rice. They left many traces: irrigation works, mine workings, remains of brick buildings [at Belukar Bata], specimens of Sawankalok pottery, and probably the pottery industry at Kuala Tembeling which has survived through the years to the present day. The preMalaccans occupied the Tembeling. They can be traced as far south as the Merchong. They extended into the Pahang and the Jelai; their tracks can be found along Lake Chini up to the head-waters of the Rompin; in the old Selinsing mines scoops of palas wood used by them have been discovered. They left numerous relics in gold-workings at Tresang and Sempore.

Antara tempat-tempat di Pahang yang banyak dikaitkan dengan penempatan kuno masyarakat Siam asli atau mempunyai makna dalam bahasa Siam asli adalah seperti Gunung Benom. Benom sebenarnya adalah dari bahasa Mon-Khmer yang bermaksud ‘Gunung’. Perkataan ini juga wujud dalam suku kaum berbahasa Aslian Mon yang masih wujud di Pahang hingga kini iaitu suku Jah Hut iaitu ‘Benam’ dan juga suku Che Wong ‘Banim’. Namun perkataan ini juga mempunyai kaitan dengan perkataan Melayu kuno iaitu ‘Banang’. Sungai Chenor pula dipercayai berasal dari perkataan Mon iaitu Cnor yang bermaksud kayuh. Sungai Reman dikatakan berasal daripada perkataan Mon iaitu Ramman atau Ramannadesa. Jeram Kuai dikatakan berasal dari perkataan Siam asli iaitu kuai yang bermaksud perlahan. Namun menurut pengkaji, perkataan yang lebih tepat ialah Koi yang berasal dari perkataan suku Batek yang mempunyai maksud yang sama. Selain itu Chini (ungka), Parit Siam, Tambak Siam, Lubang Siam (atau Lombong Siam), adalah nama tempat-tempat di sekitar hulu Pahang yang dikaitkan dengan Siam asli.

Kampung Senggora yang tidak jauh dari Tasik Chini juga merupakan petunjuk bahawa kota tersebut pernah didiami orang dari utara semenanjung. Malahan persamaan nama Tembeling dengan Tambralingga atau Ligor juga memberikan petunjuk yang kuat bahawa sememangnya Pahang pernah dipengaruhi atau diperintah oleh Melayu dari Sri Dharmaraja atau Ligor. Malah telah disebut dengan jelas dalam Sulalatus Salatin bahawa Maharaja Dewa Sura yang memerintah Pahang semasa serangan Melaka adalah saudara kepada Paduka bubunya Raja Siam. Malah di Tekam berdekatan Kota Gelanggi, Jerantut ada sebuah sungai yang bernama Sungai Lego yang sipercayai berasal dari perkataan Ligor. Kota Gelanggi di Jerantut itu sendiri sebenarnya dikaitkan dengan sebuah Lost City Siam asli atau Melayu darat iaitu Kota Klangkio yang dikatakan Tun Sri Lanang terletak di Hulu Johor.

Kaum asli yang tinggal di sekitar tasik Chini sekarang sebenarnya adalah Orang Jakun dan mereka ini termasuk dalam Proto-Malay  dan bukan Mon-Khmer. Sebab itu saya berpendapat jika wujud kota di dasar Tasik Chini, ia adalah kota purba MELAYU yang didiami bersama dengan Siam asli dari kalangan orang Mon dan Aslian bukan Khmer seperti yang digembar gemburkan sesetengah pihak. Sebabnya semua mitos berkenaan Naga-naga Seri Gumum, Seri Siam, Seri Kemboja, Seri Pahang dan Kota itu adalah dari mulut Orang Jakun sendiri dan mereka tidak kenal apa itu istilah ‘KHMER’. Orang Jakun di sini mempunyai perhubungan rapat dengan suku Asli lain iaitu Orang Semelai yang tinggal di sekitar Tasik Bera. Orang Semelai inilah yang berbahasa Aslian iaitu dalam rumpun bahasa Mon-Khmer. Mugkin nama-nama tempat yang dikaitkan dengan Siam dan Mon tersebut diberi oleh suku-suku Aslian ini.

Linehan pernah melaporkan bahawa ketua suku Jakun di kawasan Ulu Bebar iaitu Pak Usoh dari Kuala Serai dan Pak Mehat dari Kuala Merba mengakui bahawa mereka adalah keturunan ‘Orang Siam’ yang pernah berkuasa di Pahang sebelum penaklukan Melaka. Hal ini membuktikan bahawa masyarakat Siam asli yang suatu ketika dahulu pernah memerintah dan memakmurkan negeri Pahang ini bukanlah terdiri daripada kaum rumpun Mon-Khmer atau Aslian sahaja tetapi juga Melayu-Proto. Dan seperti yang telah diterangkan oleh Cik Srikandi dahulu, bahawa istilah Siam asli yang digunakan oleh orang Melayu Melaka adalah merujuk kepada masyarakat Melayu dan Mon-Khmer yang beragama Buddha dan berasal dari ‘Benua Siam’ iaitu sebuah wilayah yang sekarang ini berada di Thailand.

Jadi disini Siam itu merujuk kepada nama wilayah dan bukan nama kaum, kerana suku kaum yang tinggal di wilayah tersebut terdiri daripada Melayu,Champa, Mon, Aslian, Khmer dan yang paling lewat datang ialah Thai. Kerajaan Ligor/Tambralingga/Sri Dharmaraja pula memang sebuah negeri Melayu. Rajanya orang-orang Melayu namun rakyatnya ada yang Thai, Mon dan Khmer. Sebab itu dalam Sulalatus Salatin, raja Benua Siam yang digelar Paduka Bubunya diakui oleh Sultan Melaka bahawa ‘raja Benua Siam bukan orang lain bahkan saudara mereka juga’. Semasa Melaka menerima Islam, Sri Dharmaraja masih menganut ajaran Buddha Theravada. Ketika era Ligor, barulah ada rajanya yang memeluk Islam.

Oleh itu kita berbalik semula kepada persoalan pokok, benarkah wujudnya sebuah penempatan kuno di sekitar Tasik Chini? Jawapan saya ialah ya. Sememangnya wujud sejenis penempatan purba di sekitar Tasik Chini kalau tidak di dasarnya. Samaada ianya wujud sebagai sebuah kota, bandar, pyramid, binaan kuil, candi dari batu bata atau hanya petempatan biasa dari kayu, wallah hu a’lam ianya tetap misteri. Masih banyak kajian yang perlu dilaksanakan disana untuk mendapatkan jawapan yang tepat. Sekian dari saya.

~ASJ~

Rujukan:


Keindahan Samarkand Kota Yang Jatuh Dari Syurga

Semasa seorang pengembara Muslim yang masyhur, iaitu Ibnu Battuta mengunjungi tempat ini pada tahun 1330, beliau merincikannya sebagai salah sebuah kota yang paling besar dan indah. Kata-kata beliau sememangnya benar! Keindahan Samarkand bagaikan syurga yang Tuhan titipkan di atas bumi. Saya belum pernah berkesempatan untuk mengunjungi Uzbekistan dan melawat Samarkand, namun ia tetap jua berjaya mencuri perhatian saya. Binaan-binaannya seperti masjid, istana, kebun bunga dan seni bina benar-benar mengingatkan saya kepada kisah Seribu Satu Malam berserta puteri legenda Parsi, Shahrazed. SEBUAH MUTIARA TIMUR DENGAN SEJARAHNYA YANG LUASMenyusuli Tashkent, Samarkand merupakan kota kedua terbesar di Uzbekistan. Dengan sejarah panjangnya yang melangkaui 2750 tahun, Samarkand dianggap sebagai salah sebuah kota tertua di dunia. Pada suatu masa dahulu, ia pernah menjadi ibu kota bagi kerajaan Sogdiana – sebuah tamadun lama dan wilayah terpenting bagi Empayar Parsi Pertama. Dengan dikelilingi oleh banjaran tinggi, padang pasir dan steppe, Sogdiana memiliki kelebihan sebagai sebuah kawasan yang sangat kaya dan subur lebih-lebih lagi dengan sumber pengairannya yang ampuh.Memandangkan lokasinya terletak di Laluan Sutera, Samarkand menjadi salah sebuah kota paling terkehadapan di Asia Tengah selama berkurun-kurun, baik sebelum mahupun sesudah dikuasai oleh Arab-Muslim. Perdagangan antarabangsa berjalan dengan sangat giat di Samarkand. Samarkand berkembang menjadi sebuah pusat komersial yang paling penting di Asia Tengah. Kota ini menghimpunkan para pedagang dari pelbagai empayar.Justeru tidak hairanlah Alexander Agung menakluk kota ini pada tahun 329SM dan berkata, “Segala yang aku dengar tentang kota ini benar belaka, malah jauh lebih indah.”Pada kurun ke-8 Masehi, Samarkand dikuasai oleh Arab-Muslim. Pada zaman pemerintahan Dinasti Umayyah, Samarkand meraih kedudukan sebagai pusat perdagangan di laluan antara Baghdad dan China. Semasa berada di bawah pemerintahan Abbasiyyah pula, Samarkand menjadi ibu kota Asia Tengah dan berkembang menjadi pusat tamadun Islam yang sangat penting.Di sini, berhampiran Samarkand, bersemadi seorang teologi ulung Islam yang mengarang kitab himpunan hadis teragung, iaitu Imam al-Bukhari. Samarkand terus menikmati perkembangan dan status yang tinggi ketika berada di bawah pemerintahan Dinasti Samadin-Khorasan (874-999M), Seljuk dan Khwarazm. Zaman kegelapan Samarkand hanya hadir ketika ia menghadapi serangan Monggol pada tahun 1220, yang diketuai oleh Genghis Khan.SAMARKAND, IBU KOTA TIMURIDSetelah mengalami tempoh kegelapan yang agak lama, Samarkand kembali hidup pada kurun ke-14 di tangan Tamerlane (juga dikenali dalam bahasa Parsi dan Turki sebagai Timur), pengasas dan pemerintah Empayar Timurid. Samarkand dijadikan sebagai ibu kota dan dibawah pemerintahan Tamerlane inilah kota tersebut mencapai kemegahannya yang terulung dan berkembang menjadi sebuah kota yang paling kaya.Beliau secara bertahap tetapi pasti membangunkan kota ini dan menjemput amai artisan, jurutera dan pemahir ilmu dari seluruh empayarnya untuk hidup di Samarkand. Tamerlane sememangnya seorang pemerintah yang digeruni oleh para musuhnya. Namun, beliau dilihat sebagai seorang yang penyayang terhadap individu yang memiliki kemahiran tinggi. Artisan-artisan ini dirahkan oleh Tamerlane agar menjadikan Samarkand sebagai sbeuah kota yang paling agung lagi indah, sehingga layak digelar sebagai permata Asia Tengah dan dunia.

Antara tempat yang paling indah di Samarkand adalah Dataran Registan, yang namanya itu membawa maksud ‘tempat berpasir’. Dataran Registan merupakan sebuah datawan awam yang besar. Tiga belah sisinya dikelilingi oleh kompleks keagamaan seperti masjid, khans (rumah persinggahan) dan madrasah. Dataran Registan menjalani pembinaan semula beberapa kali dalam tempoh antara tahun 1370 sehingga 1500 oleh Empayar Timurid.

Selepas kemangkatan Tamerlane, Empayar Timurid menjadi semakin lemah dan kehilangan kuasa secara sepenuhnya pada lewat kurun ke-15. Samarkand kemudiannya diperintah oleh Uzbek selama empat kurun. Ia sempat menjadi emiriyah Bukhara dan tumbang ke tangan tentera Russia pada tahun 1868. Memasuki tahun 1925, Samarkand dijadikan sebagai ibu kota Republik Sosialis Soviet Uzbek. Namun pada tahun 1930, kedudukan itu digantikan oleh Tashkent.Samarkand, sebuah kota yang memiliki gerbang-gerbang yang besar, istana-istana yang megah dan kubah-kubah yang indah serta ribuan mozek biru ini sama sekali bukanlah sebuah kota biasa. Ia bagaikan sebuah kota yang wujud dalam kisah Seribu Satu Malam, dengan diperkaya oleh warisan budaya yang sangat bernilai buat dunia. Samarkand adalah sebuah kota yang saya secara peribadi menmanggilnya sebagai ‘sebuah khazanah Islam dan sebuah keindahan Timur yang saling bertemu di Laluan Sutera’.

TERJEMAHAN DARIPADA:

Afifa Thabet. (Jun 2019). One of the Most Beatiful Mosques is Located in Uzbekistan’s Blue City, Samarkand. Mvslim.https://mvslim.com/one-of-the-most-beautiful-mosques-is-located-in-uzbekistans-blue-city-samarkand/


Kenapa Bantuan Pendidikan Kepada SMPC Ialah Silap Besar?

Belum 100 hari memegang jawatan sebagai Menteri Pendidikan, Dr. Maszlee Malik sudah melakukan dua kesilapan berhubung isu pendidikan SMPC. Pandanglah dari sudut mana sekali pun tindakan beliau itu merupakan satu tindakan drastik yang tidak bijak (bukan kurang bijak). Dr. Maszlee pasti belum pernah melawat  dan meninjau sekolah-sekolah menengah persendirian Cina ini. SMPC sama sekali tidak layak untuk diberi peruntukan kewangan. Apakah sebab terkuat yang diberikan oleh pihak Dong Zong (DZ) menyebabkan Dr. Maszlee tiba-tiba menjadi kerbau yang dicucuk hidung?

SMPC di negara kita mampu bangun dan berdiri sendiri tanpa peruntukan tersebut. Tuntutan DZ ini merupakan pemecahbelah perpaduan di negara kita. Mungkin banyak daripada kita yang tidak tahu bahawa satu masa dahulu SMPC ini pernah berikrar tidak akan tunduk kepada kerajaan walaupun mereka menghadapi kesusahan dari segi kewangan dalam membangunkan dan memajukan pendidikan mereka di negara ini. Keputusan tersebut adalah ekoran daripada arahan kerajaan agar semua sekolah swasta Cina sama ada sekolah rendah ataupun sekolah menengah menukarkan status sekolah daripada sekolah swasta kepada sekolah kebangsaan.

Masyarakat Cina menentang keputusan ini secara besar-besaran sehingga ada sebuah sekolah Cina di Pulau Pinang yang menerima surat berdarah daripada pelajar, guru dan ibu bapa. (Kini, sekolah tersebut antara SMJK yang terdapat di Pulau Pinang). Setiap sekolah telah menulis surat bantahan. Akhirnya, hanya beberapa buah sekolah sahaja yang akur terhadap keputusan kerajaan pada masa itu. Sekolah-sekolah yang lain kekal dengan status SMPC sehingga hari ini. Peristiwa inilah dijadikan isu terkuat oleh SMPC setiap kali mereka mempromosikan sekolah masing-masing di semua SJKC agar mereka dapat menarik perhatian generasi kecil untuk datang belajar di sekolah mereka.

SMPC pada hari ini bukan lagi sekolah-sekolah persendirian Cina pada zaman British atau pada zaman empat Perdana Menteri kita yang terawal. SMPC hari ini beribu-ribu kali jauh lebih maju daripada SMK. Sebelum peruntukan diluluskan, terlebih dahulu Dr. Maszlee perlu menjawab soalan-soalan asas ini :

Dr. Maszlee perlu membuat lawatan dan meninjau SMPC. Jangan membaca kertas cadangan dan laporan mereka sahaja. Dr. Maszlee tidak boleh mendengar suara-suara mereka sahaja. SMPC tidak miskin. SMPC mewah dan sangat mewah.  Tidak ada alasan yang kukuh untuk mereka mendapatkan peruntukan kewangan daripada kerajaan.

SMPC dinaungi oleh jutawan. Malah ada SMPC yang dinaungi oleh taikun dari Taiwan. Semua ahli lembaga pengarah dan AJK PIBG bukan calang-calang harta mereka. Agaknya peruntukan yang bakal diberikan oleh kerajaan hanya menjadi bahan senda mereka kerana berapalah sangat nilainya jika berbanding kewangan sedia ada yang dimiliki oleh setiap sekolah ini. Kalau semasa mereka susah dahulu mereka bertegas sanggup tidak mahu menerima bantuan kewangan kerajaan daripada menjadi SMJK, kenapa pula setelah kaya-raya mereka memohon peruntukan tersebut?

Usahlah Dr. Maszlee memandang serius pada tuntutan mereka. Tuntutan tersebut merupakan agenda politik mereka sahaja. Dr. Maszlee boleh juga mengadakan sesi dialog dengan guru-guru Melayu yang mengajar di SMPC. Dengar pandangan dan pendapat golongan minoriti ini  pula. (Dalam hal ini, jati diri Melayu guru-guru tersebut teruji).

Usah percaya banyak ibu bapa Melayu yang menghantar anak mereka belajar di SMPC. Memang ada tetapi boleh dikira dengan jari. Dan Dr. Maszlee harus tahu keadaan mereka dalam aspek subjek Pendidikan Islam. Subjek tersebut tidak dimasukkan dalam sesi pengajaran dan pembelajaran. Pandai-pandailah pelajar yang beragama Islam belajar sendiri. Hal ini juga perlu dipandang berat oleh Menteri Pendidikan jika hendak mengiktiraf UEC.

Keputusan untuk memberikan peruntukan harus diperhalusi sehalus-halusnya. Menteri Pendidikan boleh minta laporan kewangan untuk mempertimbangkan di mana perlunya peruntukan kewangan untuk SMPC. Jika benar-benar perlu, barulah diberikan. Memang ada dua atau tiga buah SMPC di Sarawak yang sangat memerlukan bantuan kewangan. Akan tetapi, peruntukan itu tidak perlu untuk SMPC yang lain. Percayalah. SMPC tidak miskin.

Selaku Menteri Pendidikan, Dr. Maszlee harus lebih memikirkan dan memusatkan perhatian terhadap pendidikan negara secara keseluruhannya dan bukannya fokus terhadap tuntutan-tuntutan mereka. Mereka yang bersifat diberi betis hendak paha ini akan membuat pula tuntutan yang seterusnya jika tuntutan mereka kali ini diluluskan. Kerajaan terdahulu pernah melancarkan Pelan Pembangunan Pendidikan Malaysia 2013 – 2025 (PPPM 2013 – 2025).

Tidak lama kemudian Dong Zong juga melancarkan pelan Pembangunan Pendidikan SMPC sehingga 2050. Yang pastinya setiap langkah dalam pelan tersebut mendahului beberapa langkah PPPM 2013-2015. Pastinya penyelitan salah seorang daripada kalangan mereka dalam jawatan penting di Kementerian Pendidikan Malaysia  dan pengiktirafan UEC serta peruntukan untuk SMPC juga termasuk dalam pelan mereka sendiri. Malangnya, semasa pembentangan pelan tersebut, guru-guru bukan Cina tidak dijemput hadir.

Dr. Maszlee haruslah meminta pihak Dong Zong untuk membentangkan pelan mereka tersebut. Dalam hal ini, terjemahan dalam bahasa Melayu sangat penting dan bahagian terjemahan haruslah juga disertai orang Melayu yang pakar dalam pendidikan dan boleh membaca, menulis dan berbahasa Cina dengan sangat baik. Saranan ini bukan bersifat prejudis atau rasis.

Mereka mengetahui dan sentiasa ingin tahu semua dasar kerajaan tetapi setiap dasar mereka disembunyikan seketat-ketatnya. Carilah dalam Google kalau kita dapat memperoleh informasi tentang dasar pendidikan mereka. Tidak adakan? Tetapi setiap dasar dan program kerajaan berada di hujung jari sahaja. Jadi, tidak ada sebab untuk pihak Dong Zong merahsiakan pelan pendidikan mereka melainkan ada agenda tersembunyi.

Bukan mudah memegang jawatan Menteri Pendidikan. Sebelum ini, kecam orang itu, kecam orang ini. Selar keputusan pihak itu, selar keputusan pihak ini. Sekurang-kurangnya, mereka yang dikecam dan diselar itu mengetahui, memahami, dan mengamalkan Dasar Pendidikan Kebangsaan. Dalam hal ini, Dr. Maszlee patut meminta pandangan Tan Sri Muhyiddin Yasin kerana satu ketika dahulu beliau sangat tegas terhadap Dong Zong. Kalau beliau pun sudah meleburkan prinsip beliau, maka kerajaan hari ini (khasnya Melayu) akan dipergunakan oleh pihak lain sahaja.

Masih banyak perkara yang perlu diberi perhatian oleh Menteri Pendidikan. Jangan terlalu melayani kerenah masyarakat Cina. Jika tuntutan masyarakat Cina ini berjaya, masyarakat India pula akan membuat desakan-desakan yang serupa. Dan hal ini boleh mempengaruhi masyarakat peribumi yang berada di Sabah dan di Sarawak. Kalau begitu keadaannya, tidak ada apa-apa legasi yang dibuat oleh Kementerian Pendidikan di bawah kerajaan PH kerana Menteri Pendidikan sibuk memenuhi tuntutan ekoran janji membabi buta dalam PRU yang lalu.

Pada tahun keempat memegang jawatan Menteri Pendidikan, pasti sibuk pula melakar janji lagi untuk persediaan menghadapi PRU yang seterusnya. Maka tugas Menteri Pendidikan hanya memenuhi tuntutan janji sahaja (kalau masih diberi peluang sekali lagi dalam PRU yang akan datang). Tidak adalah makna Menteri Pendidikan kepada rakyat Malaysia untuk tempoh 5 tahun kalau begitu.

Rujukan :